**MINISTERUL EDUCAȚIEI, CULTURII ȘI CERCETĂRII**

INSTITUTUL DE CERCETĂRI JURIDICE, POLITICE ȘI SOCIOLOGICE

CENTRUL SOCIOLOGIE ȘI PSIHOLOGIE SOCIALĂ

**RAPORT**

**asupra interviurilor individuale aprofundate**

**la subiectul coeziunii sociale**

Programul de stat: **20.80009.1606.13 - Formarea și consolidarea coeziunii sociale în Republica Moldova în contextul apropierii de Uniunea Europeană (**01.02.2020- 31.12.2023), director de proiect - dr. , conf. cercet. Victor MOCANU

**Autori**:

dr.Victor Mocanu, Mihai Potoroacă, dr. Ion Mocanu

Chișinău – iulie 2021

**CUPRINS**

|  |  |
| --- | --- |
| 1. Metodologia desfășurării interviurilor individuale aprofundate la subiectul coeziunii sociale.......................................................................... | 3 |
| 2. Coeziunea socială la nivel de comunitate și țară.................................... | 5 |
| 3. Solidaritate............................................................................................. | 10 |
| 4. Apartenență și coeziune inter-grup........................................................ | 13 |
| 5. Încredere................................................................................................. | 16 |
| 6. Participare civică.................................................................................... | 19 |
| 7. Aspecte confesionale: apartenență, coeziune......................................... | 20 |
| 8. Comunicare, informare, mass-media..................................................... | 23 |
| 9. Manifestări de solidaritate și coeziune în contextul pandemiei COVID-19 și în circumstanțe de supraviețuire.......................................... | 25 |
| 10. Soluții pentru o societate mai unită...................................................... | 30 |
| 11. Concluzii și recomandări...................................................................... | 34 |
| 12. Anexe. Ghid de interviu individual aprofundat la subiectul coeziunii sociale (apartenență, solidaritate, încredere, participare)........................... | 37 |

1. **Metodologia desfășurării interviurilor individuale aprofundate la subiectul coeziunii sociale**

Pe parcursul realizării Proiectului instituțional 20.80009.1606.13 – „Formarea și consolidarea coeziunii sociale în Republica Moldova în contextul apropierii de Uniunea Europeană” a apărut necesitatea de a desfășura interviuri individuale aprofundate la subiectul coeziunii sociale. Astfel, au fost recrutate 52 de persoane din toate regiunile geografice ale țării, bine informate privind coeziunea socială, solidaritatea, apartenență, participare, încredere și incluziune socială, printre care: deputați în Parlamentul Republicii Moldova, consilieri de nivel republican, raional și local, profesori universitari, cercetători științifici și studenți, reprezentanți notorii din mass-media, primari din orașe și sate, medici, învățători, veterani care au contribuit esențial la edificarea statului Republica Moldova ș.a.

Interviurile au fost efectuate în perioada 10 aprilie - 12 mai 2020, pe un eşantion de 52 respondenţi, femei și bărbați adulți, de statut socioprofesional divers, locuitori din mediul rural/urban, grupe de vârstă diverse, vorbitori de limbă română și rusă (origini etnice diverse) din 36 localităţi, de către cercetătorii științifici ai CSPS a ICJPS. Ghidul a fost redactat în limbile română şi rusă, oferindu-se respondenților posibilitatea de a alege varianta. Interviurile s-au realizat prin metoda interviului formalizat, obținând consimțământul persoanelor de a participa la sondaj din timp.

**Descrierea eșantionului**

**Volumul eșantionului -** total interviuri **-** 52

**Geografia investigației** (denumirea localităților unde au fost desfășurate interviurile)

Orașele: Chișinău, Cahul, Cantemir, Bălți, Comrat, Edineț, Ialoveni, Orhei, Strășeni, Telenești, Soroca, Hâncești, Nisporeni, Comrat.

Satele: Grătiești, Durlești, Ghidighici, Sângera, Stăuceni (mun. Chișinău), Bălăurești, (r. Nisporeni), Brânzeni, Fetești (r. Edineț), Crihana Veche, Manta, Pașcani (r. Cahul), Cărpineni, Mirești, (r. Hâncești), Cernoleuca (r. Dondușeni), Hiliuți (r. Fălești), Lingura (r. Cantemir), Suruceni, (r. Ialoveni), Chirsova, Congaz (r. Comrat), Măgdăcești, Slobozia – Dușca (r. Criuleni), Viișoara (Glodeni).

**Demografia cercetării**:

**Mediul**

Rural – 32,7%

Urban – 62,3%

**Sex**

Bărbați – 44,2%

Femei – 55,8%

**Vârsta**

16-25 ani – 23,1%

26-35 ani – 11,5%

36-45 ani – 13,5%

46-55 ani – 23,1%

56-65 ani – 13,5%

66-75 ani – 15,4%

**Studii**

Superioare – 82,7%

Medii speciale – 17,3%

**Sector de activitate**

Auto-angajat – 9,6%

Student – 7,7%

Public – 51,9%

Privat – 19,2%

Neguvernamental – 5,8%

Șomer – 1,9%

Pensionar – 3,8%

Ghidul de interviu a fost compus din următoarele blocuri tematice de întrebări:

1. Introducere.

2.Coeziunea socială la nivel de comunitate și țară

3. Solidaritate

4. Apartenență și coeziune inter-grup

5. Încredere

6. Participare civică

7. Aspecte confesionale: apartenență, coeziune

8. Comunicare, informare, mass-media

9. Manifestări de solidaritate și coeziune în contextul pandemiei COVID-19 și în circumstanțe de supraviețuire

10 Încheiere

Fenomenul coeziunii sociale s-a dovedit a fi un subiect de maximum interes pentru toți intervievații, fapt ce explică activismul lor sporit atunci, când și-au expus opinia vizavi de manifestările de solidaritate și coeziune ale populației în condițiile pandemiei COVID-19.

Cercetătorii s-au axat pe o comunicare în profunzime, pentru a obține o discuție/analiză a subiectelor/întrebărilor din ghidul de interviu. Cercetătorul a pus întrebările în așa fel încât respondentul a fost încurajat să dea răspunsuri aprofundate. S-au evitat răspunsurile scurte. Atunci când respondentul a răspuns scurt, cercetătorul a revenit cu întrebări ajutătoare, în care a cerut exemple din experiența respondentului, la nevoie, a reformulat întrebarea.

Acest raport este unul preliminar și nu epuizează subiectele și temele menționate de respondenți în cadrul discuțiilor. Echipa Centrului Sociologie și Psihologie Socială al ICJPS va lucra în continuare la tematizarea și descrierea informației calitative și urmează să revină cu analize mai ample și mai profunde. În analiza noastră de aici am urmărit mai curând descrierea și inventarierea răspunsurilor directe la întrebările prezente în ghid. De asemenea, am căutat să identificăm temele mai frecvente, menționate cel mai des de respondenți, temele ce apar mai rar lăsându-le pentru o analiză ulterioară ce va fi realizată de echipa CSPS.

**2. Coeziunea socială la nivel de comunitate și țară**

Răspunsurile ce fac parte din acest compartiment se referă la întrebările din capitolul de Introducere al ghidului de interviu:

* *În viziunea Dvs. ce înseamnă o societate unită, coezivă? (dar una dezbinată?)*
* *Cum credeți, cât de unită este/a fost comunitatea dvs.? Dar țara?*
* *Prin ce se manifestă/s-a manifestat această unitate? Dați exemple*.

Participanții au fost rugați să se împărtășească cu gândurile, reprezentările, ce le vin în minte în privința unei societăți unite sau coezive, încercând să dea o definiție așa cum o înțeleg ei. În cadrul analizei am încercat să grupăm răspunsurile similare în jurul unor teme. Lista temelor se poate vedea în tabelul de mai jos.

**Tabelul 1. În viziunea Dvs. ce înseamnă o societate unită, coezivă?**

|  |  |
| --- | --- |
| **Denumirea temei** | **Numărul de mențiuni[[1]](#footnote-1)** |
| Ajutor reciproc | 14 |
| Scop comun, ideal comun și aspirații comune | 10 |
| A avea aceeași viziune | 7 |
| A ține cont de ceilalți | 6 |
| Respect reciproc  | 4 |
| Egalitate în drepturi | 4 |
| Implicare cetățenească  | 3 |
| Un stat de drept | 3 |
| Unire în jurul unei idei | 2 |
| Existența unui bun lider | 2 |
| Respectarea regulilor | 2 |
| Toleranță | 2 |
| Colaborare între oameni | 2 |
| Încredere în structurile statului | 1 |
| O societate ce are un scop de durată | 1 |
| Atunci când existența și apartenența la un grup nu este pusă la îndoială | 1 |
| Ajutor din partea statului  | 1 |
| Echitate | 1 |
| Buna educație | 1 |
| Susținere masivă a guvernării | 1 |
| Acte de caritate | 1 |
| A face un lucru în comun | 1 |
| Acord asupra stării de lucruri | 1 |
| A avea aceleași interese | 1 |
| A avea ceva în comun, tradiții, idei  | 1 |
| Welfare state | 1 |
| Altruism | 1 |
| Interes față de alți oameni | 1 |
| Oameni activi social, cu inițiativă | 1 |

Putem observa că tema cu cele mai multe mențiuni este *Ajutor reciproc*, mulți dintre respondenți percep coeziunea anume din acest punct de vedere.

* Ajutor reciproc

*“O societate unită probabil este o societate în care oamenii se susțin unul pe altul și se ajută unul pe altul.”* **(F, 36-45, urban, st. super, sect. public, mold)**

*“În viziunea mea o societate unită înseamnă atunci când oamenii se respectă unul pe altul, se ajută între ei și contribuie la dezvoltarea acesteia pentru binele tuturor.”* **(B, 16-25, rural, st. medii, sect. public, mold)**

*“O societate unită este una în care oamenii se ajută reciproc și sunt empatici unul față de celălalt, este o societate în care nevoile unei persoane nu se termină acolo unde încep nevoile alteia, ci una în care suntem alături și la bine și la greu, iar atunci când se simte necesitatea de a fi solidari nu se pune în discuție egoul personal.”***(F, 16-25, urban, st. super, sect. public, mold)**

O altă temă cu multe mențiuni este *Scop comun, ideal comun și aspirații comune*, care este legată de cea care vine imediat după ea în tabel, *A avea aceeași viziune*. Aici asistăm la un alt gen de “definiții”, ce sunt din zona orientativ-valorică.

* Scop comun, ideal comun și aspirații comune și A avea aceeași viziune

*“Unită în fața unei idei, ideal, chestiuni majore a societății, când toți manifestă devotament și sacrificiu întru realizarea unor obiective importante din punct de vedere istoric, cultură, economie etc.”***(B, 66-75, urban, st. super.** **sect. public, mold)**

*“O societate, în care cetățenii se unesc în jurul ideilor și proiectelor de interes comunitar și spre binele comun.”***(B, 56-65, rural, st. super, sect. privat, mold)**

*“O societate unită este constituită din oameni care au aceleași valori, valori adevărate, general umane și pentru acestea stau ferm. Valorile acestea sunt bazate pe adevăr, modestie, sinceritate etc.”***(F, 56-65, urban, st. super, sect. privat, mold)**

*“O societate coezivă este una unită, o societate cu aceleași gânduri în care persoanele sunt unite prin ceva, prin tot ce se desfășoară în societate. Este o părere aproape comună.”***(F, 46-55, st. super, sect. public, mold)**

O pondere mai mare au avut și răspunsurile din categoria *A ține cont de ceilalți*.

*“Atunci când staturile sociale se aud unele pe altele și țin cont unele de altele, adică conducerea ține cont de popor, poporul ține cont de șefi, oamenii între ei se aud unii pe alții, sunt toleranți, merg la anumite compromisuri.”* **(B, 46-55, urban, st. super, sect. public, mold)**

Teme frecvente, dar cu mai puține mențiuni au fost *Respect reciproc* și *Egalitate în drepturi*.

Putem concluziona că participanții pun în valoare ceva mai mult aspectul practic și relațional al coeziunii decât cel ideologic și valoric.

Respondenții au fost întrebați și în privința modului în care ei definesc o societate dezbinată. Unele descrieri au fost date în opoziție cu caracteristicile societății coezive.

**Tabelul 2. În viziunea Dvs. ce înseamnă o societate dezbinată?**

|  |  |
| --- | --- |
| **Denumirea temei** | **Numărul de mențiuni** |
| Egoism | 16 |
| A ține cont doar de tine | 11 |
| Lipsa de viziune comună  | 11 |
| Indiferență | 5 |
| Când există criterii de dezbinare | 5 |
| Inegalitățile din societate | 3 |
| Intoleranță | 2 |
| O adunare de oameni fără virtuți | 2 |
| Lipsă de scop comun | 2 |
| Lipsă de respect reciproc | 2 |
| Lipsa de interes față de ceilalți | 2 |
| Inacțiune socială | 1 |
| Lipsa valorilor morale | 1 |
| Concurența | 1 |
| Criterii geopolitice | 1 |
| Lipsa de încredere  | 1 |

Observăm că majoritatea răspunsurilor s-au referit la temele *Egoism* și *A ține cont doar de tine*.

* Egoism

*“Țara noastră este**deloc unită și total dezbinată pe criterii de egoisticitate, altceva nu-i. Egoismul dezbină societatea noastră.”* **(B, 56-65, urban, st. super, sect. public, mold)**

*“Este o societate egoistă, toxică și pe-alocuri abuzivă. Este o societate care nu tinde să se dezvolte unitar. Fiecare își urmărește doar interesele proprii, fără a realiza că au interese comune care ar putea fi mai ușor de realizat dacă s-ar uni și și-ar lăsa diferențele la o parte.”* **(F, 16-25, urban, st. super, student, mold)**

* A ține cont doar de tine

*“Într-o societate dezbinată, oamenii nu știu să se asculte unii pe alții, nu au răbdare să o facă. Își declară doar drepturile și uită de responsabilități, uită de familie, comunitate, țară.”* **(F, 26-35, rural, st. super, auto-angajat, mold)**

*“O societate dezbinată este societatea cu caracteristici inverse, adică oamenii nu țin cont unii de alții și nu se aud.”* **(B, 46-55, urban, st. super, sect. public, mold)**

Un număr mare de participanți sunt de părerea că *Lipsa de viziune comună* în societate este caracteristica ce duce la dezbinare.

* Lipsa de viziune comună

*“Dezbinată e atunci când avem foarte multe păreri și oamenii propun părerea dar deloc nu se conformează acestei păreri. Ei doar propun..**Toți vorbesc și nimeni nu ascultă.”* **(F, 16-25, urban, st. medii, sect. public, mold)**

*“Când oamenii privesc în diferite părți, unii la stânga, alții la dreapta - avem o societate dezbinată.”* **(B, 66-75, rural, st. super, sect. privat, mold)**

De asemenea, atestăm că 5 participanți au indicat *Indiferența* oamenilor ca un element esențial al dezbinării, iar 5 respondenți au menționat că societatea devine dezbinată atunci când este împărțită în funcție de diverse criterii.

Analizând răspunsurile și temele, în general, putem spune că dezbinarea e percepută ca un individualism în care oamenii se gândesc doar la ei, la propriile lor interese și nu se raportează la ceilalți și la nevoile lor.

Respondenții au fost rugați să se expună asupra faptului în ce măsură țara și comunitatea/localitatea din care fac parte sunt unite. Astfel, avem două categorii de răspunsuri, cele ce se referă la țară (în tabel sunt hașurate cu gri) și, respectiv, la comunitate (hașurate cu albastru). Avem și o a treia categorie de răspunsuri, mai puține la număr, ce sunt mai degrabă niște reflecții asupra motivelor și factorilor ce duc la unitate sau dezbinare.

**Tabelul 3. Cum credeți, cât de unită este/a fost comunitatea dvs.? Dar țara?**

|  |  |
| --- | --- |
| **Denumirea temei** | **Numărul de mențiuni** |
| La nivel de țară nu avem unitate | 27 |
| Comunitatea este unită/oarecum unită | 14 |
| Nu există unitate în comunitate | 7 |
| Acum este mai puțină unitate în țară | 6 |
| Lipsă unitate din motive politice | 5 |
| Comunitatea a fost mai unită cândva | 5 |
| La nivel de grupuri mici da, la nivel de localitate nu | 2 |
| E mai multă coeziune acum în comunitate decât a fost | 2 |
| E mai multă coeziune acum în țară decât a fost | 2 |
| Țara este oarecum unită | 2 |
| Rural-unit, Urban-nu | 1 |
| Lipsă de unitate pe motiv religios | 1 |
| Necunoașterea trecutului istoric – factor de dezbinare | 1 |
| Oamenii se unesc pentru cauze comune dar nu pentru mult timp | 1 |
| Problemele comune unesc comunitatea | 1 |
| Societatea mai unită când este un pericol | 1 |
| O importanță mare are liderul comunității | 1 |

Atestăm faptul că aproape jumătate din participanții la studiu consideră cu nu avem unitate la nivel de țară. Ceea ce este destul de mult. Tot referindu-ne la țară, 6 respondenți consideră că acum este mai puțină unitate decât a fost cândva, deci tendința este una negativă. Sunt doar câțiva respondenți care consideră că situația în țară e mai bună la acest parametru.

* La nivel de țară nu avem unitate

*“La nivel de țară, Republica Moldova este un stat profund divizat pe criterii geopolitice. Actorii politici sunt cei care în permanență mențin și alimentează această divizare pe criterii geopolitice.”***(B, 36-45, urban, st. super, ONG, mold)**

*“La nivel de țară persistă probleme, cum ar fi neînțelegerea persoanelor din mediul urban cu cel rural și invers, corupția și politica țării neclară și fără perspective.”* **(B, 16-25, urban, st. super, sect. privat, mold)**

*“La nivel de țară nu pot afirma că avem o societate unită. Chiar și în situația actuală mulți nu respectă normele sanitare, adică nu le pasă de sănătatea altora, sunt iresponsabili, nepăsători față de alții.”* **(B, 16-25, rural, st. medii, student, mold)**

* Acum este mai puțină unitate în țară

*“Din experiența proprie, pot afirma că societatea era mai unită în perioada sovietică: era mai vădită tendința persoanelor de a se ajuta reciproc: organizarea clăcilor (neremunerate, desigur), ajutorul între vecini la prășit etc. In satul în care am locuit se închidea apartamentul și se lăsă cheia sub covorașul de la ușă și nimănui nu-i venea în gând să intre în casa cuiva.”* **(B, 46-55, urban, st. super, auto-angajat, mold)**

Atestăm o diferență între modul în care este percepută unitatea în țară și cea în comunitate. Cei care consideră unită comunitatea din care fac parte sunt aproape de două ori mai mulți decât cei care consideră inversul. Mult depinde de modul în care autoritățile publice locale se manifestă în comunitățile date. La fel ca și în cazul țării, mai mulți respondenți consideră că oamenii din comunitatea din care fac parte au fost mai uniți cândva, decât inversul.

* Comunitatea este unită/oarecum unită

*“Din fericire fac parte dintr-o comunitate unită, care încearcă să ajute mereu cu ceea poate, însă pe alocuri presupun că situația poate fi îmbunătățită, fiindcă mereu este loc de mai bine. Dacă ar fi să aleg pe o scară de la 1 la 10, aș alege numărul 8.”* **(F, 16-25, rural, st. super, sect. public, român)**

*“Cred că comunitatea mea este destul de unită, pentru că știu la cine să mă adresez în cazul când pot avea niște probleme. Oamenii din comunitatea mea nu sunt indiferenți la viața și protejarea valorilor țării.”* **(F, 16-25, urban, st. super, ONG, român)**

* Nu există unitate în comunitate

*“Comunitatea mea a fost în mare parte dezbinată, deoarece administrațiile locale precedente nu își asumau responsabilitatea pentru interesul și consolidarea comunității, ci spre satisfacerea nevoilor personale, ce nu ducea spre favorizare situației în oraș.”* **(F, 26-35, urban, st. super, sect. privat, mold)**

* Comunitatea a fost mai unită cândva

*“Cred că, comunitatea mea cu ani în urmă a fost una dintre cele mai unite, însă cu trecerea timpului pe moment ce sau produs mai multe schimbări la nivel social unirea dintre cetățeni s-a destrămat, cauza principala fiind interesele personale. Astfel, comunitatea in care locuiesc nu este atât de unita pe cat ar trebui sa fie într-adevăr. In mare parte, locuitorii comunei nu dau interes lucrurilor, considerând ca de toate cele necesare trebuie sa se ocupe primarul din localitate.”* **(B, 26-35, rural, st. super, sect. public, mold)**

O temă cu mai multe mențiuni este *Lipsă unitate din motive politice*. Mai mulți respondenți au afirmat că anume politicul dezbină țara, deoarece politicienii folosesc diverse criterii de dezbinare cu scopul de a-și acumula susținători.

În general, putem spune că atestăm o tendință în percepțiile participanților: cu cât grupul la care ei se referă este mai mic cu atât evaluarea unității e mai pozitivă, și invers. Țara este văzută ca mai puțin unită decât localitatea/comunitatea, grupuri mai mici dintr-o comunitate sunt mai unite decât comunitatea, localitățile rurale sunt mai unite decât cele urbane.

**3. Solidaritate**

Acest compartiment a fost unul de interes sporit în cadrul ghidului de interviu. Conceptul de coeziune și cel de solidaritate sunt strâns legate între ele. De multe ori acestea sunt percepute ca interșanjabile. De aceea, unul din subiectele de discuție în cadrul interviurilor a fost modul în care respondenții definesc solidaritatea.

**Tabelul 4. La ce vă gândiți când auziți cuvântul solidaritate?**

|  |  |
| --- | --- |
| **Denumirea temei** | **Numărul de mențiuni** |
| Comunitate de interese şi obiective | 10 |
| Ajutor reciproc | 9 |
| Ajutor pentru alții | 7 |
| Să acorzi suport, susținere cuiva | 4 |
| A empatiza şi a fi împreună cu celălalt la nevoie | 4 |
| Colaborare, acțiuni comune | 2 |
| Solidaritate de breaslă | 2 |
| Doar se vorbește despre solidaritate, dar ea nu există în realitate | 1 |
| Discrepanțe dintre cetățeni | 1 |
| A fi împreună | 1 |
| Unitate în funcție de diverse criterii | 1 |
| La categoriile de persoane care ar avea nevoie de ajutor | 1 |
| Cei care au ceva să se împartă | 1 |
| Moldovenii nu sunt solidari | 1 |
| O cauză comună | 1 |
| Ajutor dezinteresat | 1 |
| Cuvântul solidaritate cu conotație negativă | 1 |
| A fi parte a societății | 1 |
| Oameni care țin unul la altul | 1 |
| Patriotism | 1 |
| Să te implici în problemele altora | 1 |
| Recunoștință reciprocă | 1 |
| A face ceva împreună  | 1 |
| A fi pentru cineva  | 1 |

Grupul de “definiții” ce a acumulat cele mai multe mențiuni se referă la *Comunitate de interese și obiective* (10 respondenți).

* Comunitate de interese şi obiective

*“Solidar - înseamnă de a fi în aceiași lungime de undă cu majoritatea, de a se conforma deciziei majorității, să întreprindă aceleași acțiuni pentru o cauză comună.”* **(F, 46-55, urban, st. super, sect. public, mold)**

*“Când aud termenul “solidaritate” gândul mă duce spre o legătură strânsă dintre oameni cu aceleași scopuri și interese.”* **(F, 16-25, rural, st. super, sect. public, mold)**

Ca și în cazul definirii coeziunii, în cazul solidarității respondenții au menționat des *Ajutorul reciproc* (9 mențiuni). Putem observa că temele care au acumulat cele mai multe mențiuni se referă la ajutor, susținere: *Ajutor reciproc* (9 mențiuni), *Ajutor pentru alții* (7 mențiuni), *Să acorzi suport, susținere cuiva* (4 mențiuni), *A empatiza şi a fi împreună cu celălalt la nevoie* (4 mențiuni). Toate acestea transmit ideea unei implicări active în relația cu celălalt.

* Ajutor reciproc

*“Este un concept larg, cu multe sensuri. La general, când oamenii se ajută reciproc fără a pune condiții de a primi ceva în schimb.”* **(B, 36-45, urban, st. super, ONG, mold)**

* Ajutor pentru alții

*“În accepțiune general-umană, ar fi calitatea și disponibilitatea indivizilor de a oferi din resursele lor pentru a ajuta pe alții, cu resurse inferioare – pe cei care au nevoie.”* **(B, 46-55, urban, st. super, sect. public, mold)**

* Să acorzi suport, susținere cuiva

*“A susține pe cineva în anumite circumstanțe necondiționat.”* **(B, 36-45, urban, st. super,** **sect. public, mold)**

* A empatiza şi a fi împreună cu celălalt la nevoie

*“Când aud cuvântul „solidaritate” mă gândesc la oameni buni, oameni pentru care contează atât bucuria, cât și tristețea celui din preajmă. Mă gândesc la persoanele empatice, înțelegătoare. De exemplu, la școală un copil este marginalizat prin cuvinte deranjante, ceilalți ar trebui să dea dovadă de solidaritate, de implicare, de ajutor pentru a aplana un conflict sau pentru a proteja acest copil.”* **(F, 16-25, urban, st. super, sect. public, mold)**

Putem observa că modurile în care respondenții definesc coeziunea și solidaritatea sunt foarte apropiate. Atestăm, însă, că ideea de ajutor și implicare este mai prezentă în cazul solidarității.

În continuare am încercat să facem o analiză a frecvenței cu care oamenii din mediul din care fac parte participanții studiului ajută pe alți oameni.

**Tabelul 5. Cât de caracteristic este pentru oamenii din anturajul dvs. să dea o mână de ajutor altor oameni când aceștia au nevoie?**

|  |  |
| --- | --- |
| **Categorie de răspunsuri** | **Numărul de mențiuni** |
| Frecvent  | 21 |
| Rar | 6 |
| Uneori | 5 |

Majoritatea respondenților care s-au expus în privința frecvenței cu care persoanele din anturajul lor ajută pe alții au evaluat aceasta ca fiind înaltă sau destul de înaltă. Se ajută mai mult persoanele apropiate între ele. În ceea ce privește caracterului ajutorului, acesta este de cele mai dese ori unul financiar sau moral. De asemenea, mai mulți respondenți au remarcat că oamenii se ajută din ce în ce mai des.

Un subiect de discuție în cadrul interviurilor a fost sursa de ajutor, de orice gen, pe care pot conta respondenții și oamenii din comunitățile lor. Atât participanții la studiu cât și oamenii din localitățile lor apelează cel mai des la Familie, Rude și Prieteni sau persoane apropiate. După aceasta vin Vecinii. De remarcat că în prim plan ies în evidență ca surse de ajutor persoanele concrete și nu instituții. Dintre acestea, în cazul oamenilor din localitate, apar Primăria, Asistența socială, Poliția, Lucrătorii medicali, Biserica. Vorbind despre sine, respondenții menționează apelul la instituții foarte rar.

**Tabelul 6. Dacă vreun om din localitatea dvs. are o problemă cui poate să se adreseze?**

|  |  |
| --- | --- |
| **Denumirea temei** | **Numărul de mențiuni** |
| Familie | 15 |
| Rude | 15 |
| Prieteni | 12 |
| Primărie | 11 |
| Vecini | 10 |
| Asistent social | 9 |
| Primar | 7 |
| Poliție | 6 |
| Lucrători medicali | 4 |
| Colegi | 2 |
| Biserică | 3 |
| Profesori | 1 |
| Poștaș | 1 |
| Rețelele de socializare | 2 |
| Presa | 1 |
| Pompieri | 1 |
| ONG | 1 |

**Tabelul 7. De la cine puteți aștepta un ajutor concret în caz de necesitate**

**(bani, muncă prestată, echipamente...)?**

|  |  |
| --- | --- |
| **Denumirea temei** | **Numărul de mențiuni** |
| Familie | 27 |
| Prieteni | 26 |
| Rude | 19 |
| Vecini | 6 |
| Colegi de serviciu | 5 |
| Autorități publice locale | 3 |
| De la nimeni | 2 |
| ONG | 2 |
| Pe oamenii de încredere din jur | 1 |
| Persoane apropiate | 1 |
| Profesori | 1 |
| Rețelele de socializare | 1 |

**4. Apartenență și coeziune inter-grup**

Unul din aspectele coeziunii sociale este identitatea, de aceea în cadrul discuțiilor s-a abordat tema apartenenței și identității respondenților și cetățenilor Republicii Moldova în general. Ca o introducere în discuție, participanții au fost rugați să se descrie pe sine. Răspunsurile oferite au fost grupate în trei categorii, în funcție de semnificație.

Majoritatea răspunsurilor au avut un caracter personal în care respondenții și-au descris propriile calități. Aceste răspunsuri ai intrat în categoria Caracteristici personale. O parte din respondenți s-au autoprezentat descriind rolurile lor sociale: profesie, ocupație, statutul familial etc. Aceste răspunsuri au fost plasate în categoria Caracteristici sociale. O a treia categorie, Caracteristici de apartenență a fost formată din răspunsurile care s-au referit la apartenența de Republica Moldova, la locul de reședință, la apartenența de neam, etnie.

**Tabelul 8. Dacă v-ar cere cineva să vă descrieți în câteva cuvinte, ce i-ați spune?**

|  |  |
| --- | --- |
| **Categoria de răspunsuri** | **Numărul de mențiuni** |
| Caracteristici personale | 39 |
| Caracteristici de apartenență | 10 |
| Caracteristici sociale | 8 |

Răspunsurile din categoria celor de apartenență sunt cele care ne interesează mai mult, câteva mostre aducem mai jos:

*“Sunt un cetățean moldovean (din Republica Moldova), român basarabean, creștin-ortodox, căsătorit, familist, tată al trei copii, cu viziuni conservatoare și progresiste, cu studii universitare, funcționar public, politician și om de stat, patriot al neamului meu!”* **(B, 46-55, urban, st. super, sect. public, mold)**

*“Eu sunt cetățean al Republicii Moldova, după naționalitate sunt moldoveancă. Am studii superioare și îmi fac datoria de cetățean prin munca zilnică.”* **(F, 56-65, urban, st. super, ONG, mold)**

*“În primul rând mă identific cu un loc anume geografic, cu un anumit popor, eu sunt anume din acest loc, din această regiune, sunt o moldoveancă, daca e să fac referință la o anumită apartenență, pentru că atunci când spui, de exemplu, american, îți imaginez una, iar când spui moldovean, îți imaginez altceva.”* **(F, 16-25, urban, st. super, sect. public, mold)**

Un subiect de discuție important pentru acest compartiment a fost legat de sentimentele, emoțiile, trăirile ce apar atunci când respondenții spun că sunt din Republica Moldova. Uneori subiecții au fost întrebați în privința a ceea ce simt când sunt peste hotare și sunt rugați să spună de unde vin.

**Tabelul 9. Ce simțiți când spuneți că sunteți din Republica Moldova?**

|  |  |
| --- | --- |
| **Denumirea temei** | **Numărul de mențiuni** |
| Mândrie | 22 |
| Satisfacție | 5 |
| Tristețe | 3 |
| Apartenență | 3 |
| Rușine | 2 |
| Dragoste de popor / țară | 2 |
| Insatisfacție | 1 |
| Originalitate | 1 |
| Jenă | 1 |
| Respect pentru înaintași | 1 |
| Regret | 1 |
| Rupt de România | 1 |
| Lipsă de atașament | 1 |
| Uneori mândrie | 1 |
| Bucurie | 1 |
| Indignare | 1 |
| Indiferență | 1 |
| Sentiment de recunoștință față de oamenii apropiați | 1 |
| Incertitudine | 1 |

În urma analizei răspunsurilor putem spune că majoritatea lor se referă la niște trăiri pozitive față de țară și locuitorii ei. Foarte mulți respondenți au răspuns că se mândresc de proveniența lor, de țară și de popor.

*“Mă mândresc, rădăcinile istorice sunt un motiv de mândrie. Miezul, sarea națiunii este de treabă, responsabili. Deși nu este pădure fără uscăciuni.”* **(F, 46-55, rural, st. super, auto-angajat, mold)**

*“Cine sunt? Spun cu mândrie că sunt din Republica Moldova: o țară frumoasă, verde, plină de vegetație și plină de viață și de voința locatarilor și poporului moldovenesc.”* **(F, 56-65, urban, st. super, ONG, mold)**

*“Sunt mândru că sunt din țara această, văd beneficiile acestei țări, nu este o țară aglomerată ca popor, mă bucur de țara aceasta că avem cernoziom, fructe gustoase și lipsesc animalele distrugătoare (lei, tigri, reptilele) la noi e bine, îmi place clima sunt mândru de Moldova.”* **(B, 36-45, rural, st. medii spec, ONG, mold)**

Printre trăirile, sentimentele pozitive față de Republica Moldova menționate de subiecți sunt: mândrie, satisfacție, dragoste de popor/țară, respect pentru înaintași, bucurie, sentiment de recunoștință față de oamenii apropiați.

Printre sentimentele și trăirile negative față țară sunt: tristețe, rușine, insatisfacție, jenă, regret, indignare, indiferență, incertitudine.

Una din întrebările din ghid s-a referit la semnificația pe care o dau respondenții faptului de a fi “moldovean”. De asemenea, subiecții au fost rugați să se expună asupra diferențelor între a fi “moldovean” în Republica Moldova și a fi “moldovean” peste hotare. Mai jos prezentăm o selecție a celor mai semnificative opinii, reprezentări menționate de participanți.

A fi “moldovean” în Republica Moldova:

* Cetățean cu drepturi depline, patriot, adept al valorilor tradiționale;
* Are conotație politică originară din perioada sovietică;
* Înseamnă pentru mine, în primul rând, să fiu cetățean al Republicii Moldova, totodată, înseamnă și apartenența mea etnică, înseamnă să mă identific cu cei care vorbesc limba moldovenească, cu cei care țin la tradițiile, datinile, obiceiurile și istoria națiunii moldovenești;
* Persoană care este originară, născută, locuiește pe teritoriul țării și deține cetățenia Republicii Moldova și se află în imposibilitate de a emigra peste hotarele țării din diferite motive;
* Apartenența la una dintre părțile constituante ale poporului român;
* Persoana, care la ea acasă își permite sa încalce multe, nu respectă simple reguli etice, se simte fățarnic, și cu multe apucături (vicii);
* Înseamnă să lupți continuu cu minciuna;
* Înseamnă să fii român;
* Înseamnă să muncești mult;
* Înseamnă a fi un cetățean cu drepturi și obligații depline cu posibilitatea dezvoltării profesionale;
* Înseamnă a fi om gospodar, care muncește din greu pentru un viitor mai bun;
* Înseamnă a fi cetățean al acestei țări, care nu ripostează, acceptă toate greutățile, le înfruntă și crede în zile mai bune;
* Înseamnă a fi om gospodar, cum și sunt majoritatea, muncitor și foarte chinuit, deoarece muncește foarte mult pentru un salariu mizerabil;
* Ar însemna să fii mândru de tot ce e moldovenesc: grai, neam, țară;
* Înseamnă să fii cu gândul că "cândva va fi bine";
* Înseamnă să fii mai puțin pragmatic, mai puțin rațional, dependent social. Moldovenii depind foarte mult de părerea lumii, satului, comunității etc., nu au o independență în gândire, în decizii, sunt influențabili;
* A fi unul călit, răbdător, gata de orice;
* Înseamnă omul care trebuie să aibă o responsabilitate față de țară, față de copii, grija față de generația mai în vârstă și de generația mai tânără;
* Moldoveanul de felul lui este o persoană ospitalieră, binevoitoare, care poate oferi ajutor în anumite cazuri concrete;
* A fi un om dintr-un neam care ține la obiceiuri, la tradiții, care își dă seama de unde se trage;
* Este o stare temporară a denumirii noastre;
* Când mă gândesc la un moldovean, mă gândesc la "a te vâcruti", adică să te descurci în tot;
* E o persoană care e legată de folclor;
* Înseamnă a stima țara și a lucra pentru țară, nu împotriva ei;
* Înseamnă a munci pentru țară, a fi ospitalier pentru cei din țară și de peste hotare, a avea întotdeauna tot necesarul în beci;
* Înseamnă să trăiești într-o țară liberă, să ai un loc de muncă, să te strădui pentru viitorul țării;
* Înseamnă a fi “acasă”, a fi cu sufletul larg deschis și viziuni prospere;
* Înseamnă a se naște şi a fi educat potrivit tuturor tradițiilor și deprinderilor poporului moldovenesc, totodată a face parte dintr-o comunitate de oameni veseli, harnici, ospitalieri, și, în primul rând, patrioți.

A fi “moldovean” peste hotare:

* Să fii moldovean în rândul comunităților de moldoveni și semisclav în raport cu băștinașii;
* Peste hotare acest lucru se manifestă o dată la frontieră și a doua oară la angajatorul UE-ist când moldoveanul spune că e cetățean român;
* Înseamnă să fii atent, să fii exemplar, să nu dai de gol țara, să studiezi lucrurile bune, să le aduci în Moldova și să faci totul ca ele să funcționeze și la tine în țară;
* Sa extinzi cunoștințele despre Moldova și să atragi cât mai multă lume la noi atât ca turiști cât și ca investitori;
* Un străin fără multe drepturi, dar cu multe obligații;
* Originarii din Republica Moldova – care pot fi de diferite etnii, fie că dețin, fie că nu (mai) dețin cetățenia moldovenească;
* Înseamnă să te simți subestimat în comparație cu băștinașii;
* De multe ori cei de peste hotare nu cunosc o asemenea țară;
* Peste hotare nu prea știu de noi, Moldova nu s-a reclamat și nu are cu ce să se laude;
* Înseamnă a fi hoț, din motiv că într-adevăr, din păcate, foarte mulți moldoveni se duc ,,să muncească” în așa mod peste hotarele țării;
* Peste hotare te simți mai mult umilit, nu atât de benefic, oricum acolo ești de mâna a doua;
* Când ești în România, ei nu te numesc moldovean, din Basarabia ești, basarabean;
* Cred că suntem un popor muncitor, dar sărac, corupt și nefericit;
* Înseamnă să fii străin;
* Înseamnă a fi o persoană responsabilă pentru viitorul tău, a fi o fire muncitoare și demnă, dar mereu cu gândul la locul unde te-ai născut și ai copilărit;
* Înseamnă că ești o identitate străină într-o identitate nouă, o picătura de ulei într-un bol cu apa. Reprezinți diversitatea și reprezinți exclusiv Moldova într-o țară străină.

În linii mari, dacă e să sintetizăm și să facem comparație între un “moldovean” din țară și unul de peste hotare, am putea spune că, potrivit respondenților, un moldovean din Republica Moldova este cetățeanul acestei țări, este un om gospodar care muncește, o persoană ce ține la tradiții, obiceiuri, folclor. Deseori este pomenită apartenența la neamul românesc. Moldoveanul de peste hotare este privit mai mult ca un străin, o persoană mai puțin importantă decât băștinașii, un necunoscut dintr-o țară necunoscută, o persoană care nu vrea să-și facă de rușine țara, obârșia.

**5. Încredere**

O altă dimensiune a coeziunii sociale este cea a încrederii între oameni, între oameni și instituții. În acest compartiment am încercat să studiem în ce mod respondenții înțeleg și definesc încrederea și în ce măsură au sau nu încredere în oamenii din Republica Moldova.

Printre “definițiile” încrederii oferite de respondenți atestăm două categorii tematice: una e legată de ideea de siguranță în legătură cu o persoană că va face ceva, va acționa cumva, în sensul că poți conta pe ea, te poți baza pe ea; cea de-a doua e legată de siguranța de a se împărtăși față de o persoană, de a povesti lucruri personale și siguranța de a nu fi trădat.

**Tabelul 10. După părerea dvs., ce înseamnă a avea încredere în cineva?**

|  |  |
| --- | --- |
| **Denumirea temei** | **Numărul de mențiuni** |
| A conta pe cineva, a fi cu cineva pe care te poți baza | 12 |
| A te destăinui | 8 |
| Încrederea că nu vei fi trădat | 8 |
| Înseamnă să te bazezi pe cineva predictibil | 6 |
| A ști că vei primi ajutor | 4 |
| Sentimentul că persoana va fi alături indiferent de situație | 4 |
| A fi cu cineva de aceeași viziune | 3 |
| A avea sentiment de siguranță alături de o persoană | 3 |
| A ști persoana | 1 |
| Respect față de ceilalți | 1 |
| Respect reciproc | 1 |

Răspunsurile din prima linie tematică sunt mai multe și sunt incluse în așa teme ca: *A conta pe cineva, a fi cu cineva pe care te poți baza*, *Înseamnă să te bazezi pe cineva predictibil*, *A ști că vei primi ajutor*, *Sentimentul că persoana va fi alături indiferent de situație*.

* A conta pe cineva, a fi cu cineva pe care te poți baza.

*“Încredere ai în omul în care ai sprijin și reazem, în omul pe care te poți baza în activități de cel mai diferit gen.”* **(B, 56-65, rural, st. super, sect. privat, mold)**

*“A avea încredere – a se baza pe cineva, a conta pe ce spune sau ce face acea persoana.”* **(F, 46-55, urban, st. super, sect. public, mold)**

* Înseamnă să te bazezi pe cineva predictibil

*“A avea încredere că persoana, instituția, își va respecta valorile și angajamentele afișate, că este predictibilă.”* **(B, 46-55, urban, st. super, sect. public, mold)**

Răspunsurile din a doua categorie tematică include temele: *A te destăinui* și *Încrederea că nu vei fi trădat*.

* A te destăinui

*“A avea încredere în cineva consider că e atunci când poți liber să te împărtășești cu evenimentele, ideile, sentimente, tot ce se întâmplă în viața ta. Poți să destăinui problemele și neajunsurile, de asemenea să ceri ajutor și să fii sigur că persoana de alături te va susține indiferent de situație.”* **(F, 26-35, urban, st. super, sect. privat, mold)**

* Încrederea că nu vei fi trădat

*“Pentru mine încrederea este antipodul trădării. Adică ai încredere într-o persoană, până când nu se depistează momentul acesta de trădare.”* **(B, 46-55, urban, st. super, auto-angajat, mold)**

Temele depistate la această întrebare ne dau o oarecare înțelegere a modului în care să interpretăm răspunsurile la următoarea întrebare din acest compartiment, dacă se poate avea încredere în majoritatea oamenilor din Republica Moldova.

**Tabelul 11. Se poate avea încredere în majoritatea oamenilor din Republica Moldova?**

|  |  |
| --- | --- |
| **Denumirea temei** | **Numărul de mențiuni** |
| Se poate avea încredere în oamenii din Moldova | 9 |
| Nu poţi avea încredere în majoritatea oamenilor din Republica Moldova | 7 |
| Poți avea încredere în cei pe care îi cunoști bine | 4 |
| Depinde de persoană | 4 |
| Încrederea se formează cu timpul  | 3 |
| În unii poţi avea încredere, în alţii nu | 3 |
| Încredere în familie | 2 |
| Încredere în colegi | 1 |
| Nu am încredere în moldoveni | 1 |
| Puțină încredere în guvernanți | 1 |
| Încredere doar în persoane apropiate | 1 |
| Ai încredere, dar verifică | 1 |
| A avea încredere în om până la proba contrarie și să-i dai șansă dacă greșește | 1 |
| Nu poți avea încredere în toți | 1 |
| Indicele de încredere a scăzut comparativ acum cu 30 de ani | 1 |
| În sens creștin doar în Dumnezeu | 1 |
| Nu se poate avea încredere în clasa politică | 1 |
| Depinde de educație | 1 |
| Încrederea are limite până unde poate merge  | 1 |
| Oamenii care au arătat fapte bune sunt demni de încredere | 1 |
| Nu se poate avea încredere în cei care nu se supun regulilor statului | 1 |
| Societatea din RM e bazată pe neîncredere | 1 |
| Depinde care e obiectul încrederii | 1 |
| Se poate avea încredere doar în părinţi | 1 |
| Trebuie să fim vigilenţi, putem avea încredere apoi să ne dezamăgim | 1 |
| Se poate avea încredere dacă îți respectă libertatea şi ideile | 1 |
| Cu cât e mai apropiată persoana cu atât mai mare e încrederea | 1 |
| Nu e bine să ai încredere | 1 |
| Trebuie să fii atent cui divulgi secretele | 1 |

În urma tematizării răspunsurilor am găsit două teme mai sigure în ceea ce privește evaluarea încrederii față de oamenii din Republica Moldova. În prima temă sunt răspunsurile sigure sau aproape sigure în privința faptului că se poate avea încredere.

* Se poate avea încredere în oamenii din Moldova

*“Eu cred că se poate avea încredere în oamenii din Republica Moldova. Ce-i drept nu în toți pentru că sunt mulți care fură, care mă amăgesc, cărora nu le poți acorda încredere dar în general în Republica Moldova poți avea încredere în populație.”* **(F, 56-65, urban, st. super, ONG, mold)**

*“Moldovenii nu sunt cei mai răi. Eu cred că poți avea încredere în majoritatea oamenilor. În sat oamenii sunt simpli și la nevoie oamenii se ajută.”* **(B, 56-65, rural, st. medii, sect. public, mold)**

Cea de-a doua temă grupează răspunsurile în care respondentul s-a exprimat clar că nu are încredere.

* Nu poți avea încredere în majoritatea oamenilor din Republica Moldova

*“Din păcate nu putem afirma că putem avea încredere în majoritatea oamenilor din țară. Societatea noastră este în proces de dezbinare de zi cu zi. Grupuri cu diferite concepții de viață, viziuni de viitor se distanțează tot mai mult. Încrederea dispare.”* **(B, 16-25, rural, st. medii, student, mold)**

Majoritatea răspunsurilor sunt însă cele care pun niște limite sau condiții pentru încredere, pe diverse criterii, respondenții arătând în cine ar avea încredere sau în cine nu ar avea. Dintre temele depistate, cele mai dese mențiuni le au temele *Poți avea încredere în cei pe care îi cunoști bine*, *Depinde de persoană*, *Încrederea se formează cu timpul*.

* Poți avea încredere în cei pe care îi cunoști bine

*“Cred că nu este corect să ai încredere în majoritatea oamenilor din țară, numai în persoanele pe care le cunoaștem bine, deoarece nu toți oamenii sunt la fel.”* **(F, 46-55, rural, st. super, sect. public, mold)**

* Depinde de persoană

*“Depinde de persoană, nu cred că se poate de avut încredere în oricine.”* **(F, 46-55, rural, st. super, auto-angajat, mold)**

* Încrederea se formează cu timpul

*“Dacă să vorbim despre oamenii simpli, la general, cetățeni ai Republicii Moldova, adică anturajul pe care îl avem zi de zi, încrederea se formează cu timpul, după faptele fiecăruia și activitățile de zi cu zi.”* **(F, 46-55, urban, st. super, sect. public, mold)**

**6. Participare civică**

Acest compartiment, legat de participarea civică, se referă la activitatea de voluntariat, ca un aspect practic al coeziunii și solidarității. Respondenții au fost întrebați în ce măsură oamenii din localitatea lor se implică în acțiuni de voluntariat, dacă respondentul se implică și care sunt formele de voluntariat practicate mai des. Mai jos am analizat informațiile mai relevante obținute în cadrul discuțiilor.

Întrebați dacă oamenii din localitate se implică în acțiuni de voluntariat, cei mai mulți dintre respondenți au zis că nu se implică sau nu cunosc. Dintre cei care se implică personal în așa activități sau cunosc pe cineva care se implică menționează cel mai des acțiunile de curățenie și salubrizare. De asemenea, deseori se pomenește de acțiunile de binefacere pentru persoanele cu dizabilități și persoanele vârstnice.

**Tabelul 12. În ce măsură oamenii din localitatea dvs. se implică în acțiuni de voluntariat în comunitatea dvs.?**

|  |  |
| --- | --- |
| Nu se implică | 18 |
| Se implică | 13 |
| Nu știu | 3 |

Deși nu a existat o întrebare directă în ghid cu privință la starea voluntariatului în Republica Moldova, în cadrul discuțiilor au apărut mai multe opinii, pe care am încercat să le tematizăm.

**Opinii despre voluntariatul din Republica Moldova**

|  |  |
| --- | --- |
| **Denumirea temei** | **Numărul de mențiuni** |
| Tinerii sunt mai activi | 8 |
| Pentru o acțiune de voluntariat trebuie o persoană cu inițiativă | 6 |
| Tinerii mai predispuși la acțiuni de voluntariat | 3 |
| Ajutor condiționat de remunerare | 1 |
| Oamenii se implică dacă se implică și alți oameni | 1 |
| Oamenii nu știu ce este voluntariatul | 1 |
| Oamenii nu se implică deoarece nu au venituri stabile | 1 |
| Voluntariatul e făcut pentru a ieși în evidență | 1 |
| Cei din sectorul public sunt mai activi | 1 |
| Voluntariatul este promovat în școli | 1 |
| Mulți oameni nu donează timp ci bani  | 1 |
| Voluntariatul se practică mai mult individual | 1 |
| Oamenii se implică doar dacă sunt constrânși | 1 |
| Oamenii care fac voluntariat au alte scopuri, secundare | 1 |
| Mult voluntariat rămâne neobservat | 1 |
| Voluntariatul trebuie să fie fără publicitate | 1 |
| Voluntariatul care se achită nu mai este voluntariat | 1 |
| Lumea este indiferentă | 1 |

Frecvența cea mai mare o are ideea că în cadrul activităților de voluntariat din Republica Moldova sunt implicați mai mult tinerii, aceștia fiind mai activi, inclusiv datorită vârstei. Unii respondenți afirmă că tinerii ar fi mai predispuși să facă voluntariat.

* Tinerii sunt mai activi

*“În mare parte, aceste acțiuni de voluntariat sunt întreprinse de către tineri, elevii ce sunt îndrumați la rândul lor, de către profesori, de către activiștii tineri din localitate.”* **(B, 26-35, rural, st. super, sect. public, mold)**

* Tinerii mai predispuși la acțiuni de voluntariat

*“Oamenii participă puțin în acțiuni de voluntariat, în dependență de situație. De regulă, aceste sunt acțiuni de curățenie și salubrizare. Cel mai predispuși spre a participa în acțiuni de voluntariat tinerii.”* **(B, 36-45, urban, st. super, ONG, mold)**

O altă idee cu multe mențiuni este aceea că oamenii pentru a face voluntariat trebuie să fie împinși stimulați, îndemnați de un lider, de o persoană cu inițiativă. Oamenilor le este mai greu să inițieze ceva de unii singuri și ei mai ușor aderă la o activitate organizată de cineva sau care este în desfășurare.

* Pentru o acțiune de voluntariat trebuie o persoană cu inițiativă

*“În activități de voluntariat participă puțini oameni. Pentru activizarea lui se cere un organizator care ar organiza și conduce mișcarea de voluntariat.”* **(B, 36-45, rural, st. medii spec, ONG, mold)**

**7. Aspecte confesionale: apartenență, coeziune**

Deoarece majoritatea cetățenilor Republicii Moldova se declară creștini ortodocși, admitem că acest fapt ar putea avea o influență asupra coeziunii și solidarității. Analiza de față se va baza pe răspunsurile oferite de participanți la trei întrebări prezente în ghid:

* *Ce confesiuni religioase există în localitatea dvs.?*
* *În ce relații sunteți cu credincioșii de alt rit?*
* *Unii spun că biserica/preotul contribuie la o comunitate/societate mai unită, alții consideră că biserică/ preoții mai degrabă dezbină societatea în Republica Moldova/ în localitate?*

Întrebarea de introducere a acestui compartiment are rostul de a evalua în ce mod este perceput tabloul prezenței diverselor culte în spațiul în care locuiesc.

**Tabelul 13. Ce confesiuni religioase există în localitatea dvs.?**

|  |  |
| --- | --- |
| Creștini ortodocși | 36 |
| Baptiști | 21 |
| Martorii lui Iehova | 16 |
| Adventiști | 13 |
| Musulmani | 9 |
| Evangheliști | 8 |
| Catolici | 6 |
| Iudei | 5 |
| Atei | 3 |
| Budiști | 1 |
| Creștini de rit vechi | 1 |

Dacă facem abstracție de creștinii ortodocși, care sunt majoritari, cel mai des sunt pomeniți adepții cultelor neoprotestante cum sunt baptiștii sau adventiștii, precum și martorii lui Iehova. Ceva mai rar sunt amintiți catolicii și iudeii.

Un alt subiect al discuțiilor a fost relația pe care o au respondenții cu reprezentanții altor culte. Cei mai mulți dintre subiecți au arătat toleranță și și-au descris relațiile ca fiind bune. O parte dintre respondenți au apreciat relațiile ca fiind neutre sau și-au arătat dezinteresul față de subiectul religiei în relația cu alți oameni.

**Tabelul 14. În ce relații sunteți cu credincioșii de alt rit?**

|  |  |
| --- | --- |
| **Denumirea temei** | **Numărul de mențiuni** |
| Toleranță | 18 |
| Relații neutre | 10 |
| Relații bune  | 10 |
| Relații normale atât timp cât nu este prozelitism | 3 |
| Nici o relație | 2 |
| Relații de ajutor reciproc / colaborare | 2 |
| Prozelitism deranjant | 2 |
| Mulți sunt intoleranți | 1 |
| Liberate religioasă  | 1 |
| Cu cei de altă credință nu discut despre credință | 1 |
| Nu există descriminare | 1 |
| Relații de prietenie | 1 |
| Evitare de a vorbi pe teme religioase | 1 |
| Atitudine negativă față de cei care trec la altă religie/confesiune | 1 |
| Evitarea discuțiilor religioase | 1 |
| Respect reciproc | 1 |

În discuțiile purtate cu participanții la studiu unul dintre respondenți a remarcat faptul că religia nu este un element de identificare la noi. Câțiva respondenți s-au arătat deranjați de activitățile de prozelitism organizate de unele confesiuni neoprotestante și secte. Aceștia au menționat faptul că sunt gata să comunice cu cei de altă confesiune atât timp cât nu se atinge tema religiei.

Doi dintre respondenți au remarcat că susțin libertatea religioasă și acceptă orice religie în afară de satanism.

*“În relații normale. Consider că omul e liber să creadă în ce dorește, bineînțeles în afară de confesiuni interzise de lege, cum ar fi satanismul.”***(B, 56-65, rural, st. super, sect. privat, mold)**

O altă întrebare a fost în ce măsură Biserica sau preotul contribuie la o coeziunea societății/comunității. Am încercat să inventariem răspunsurile date în câteva categorii, prezente în tabelul de mai jos. Majoritatea respondenți au spus că Biserica/preotul *Mai mult unește* sau *Nici nu unește, nici nu dezbină*.

**Tabelul 15. Unii spun că Biserica/preotul contribuie la o comunitate/societate mai unită, Dvs. ce credeți**

|  |  |
| --- | --- |
| Mai mult unește | 16 |
| Nici nu unește, nici nu dezbină | 15 |
| Mai mult dezbină | 3 |
| Mai mult unește decât dezbină | 2 |
| Mai mult dezbină decât unește | 1 |

Am încercat să identificăm temele cele mai frecvente în ceea ce privește opiniile privind rolul Bisericii și preotului în contextul formării coeziunii sociale, exprimate de respondenți în cadrul discuțiilor.

**Tabelul 16. Opinii despre Biserică/preot în contextul temei coeziunii**

|  |  |
| --- | --- |
| **Denumirea temei** | **Numărul de mențiuni** |
| Depinde de preot | 7 |
| Implicarea în politic face rău | 5 |
| Biserica să fie departe de politică | 2 |
| Preotul contribuie la o comunitate mai unită | 2 |
| Preotul are potențial de a uni | 2 |
| Biserica e cea mai importantă instituție | 1 |
| Biserica ajutor moral | 1 |
| Părere negativă despre Mitropolia Moldovei | 1 |
| Mitropolia Moldovei fără acte de caritate | 1 |
| Biserica să fie mai departe de stat | 1 |
| Biserica nici nu dezbină, nici nu unește | 1 |
| Cei cu trăsături fundamentaliste dezbină | 1 |
| Biserica promovează păstrarea valorilor | 1 |
| Biserica nu dezvoltă comunitățile | 1 |
| Implicarea politicului face rău imaginii Bisericii  | 1 |
| Biserica ajută în diasporă | 1 |
| Cum sunt credincioșii așa sunt și preoții | 1 |
| Unii unesc, alții nu | 1 |
| Preoții sunt diferiți | 1 |
| Biserica Ortodoxă este văzută fără potențial de a uni | 1 |
| Biserica Ortodoxă nu promovează toleranța religioasă | 1 |
| Biserica unește pe cei de o confesiune | 1 |
| Dorința ca Biserica să aibă un rol social mai mare | 1 |
| Biserica are misiunea de a uni | 1 |
| Biserica dezbină prin faptul că combate alte religii | 1 |
| Sărbătorile bisericești unesc | 1 |
| Biserica e un loc care unește | 1 |
| Biserica unește prin idee comună | 1 |
| Biserica are mai puțină influență ca în trecut | 1 |
| Misiunea preotului este să unească | 1 |
| Preotul nu poate influența societatea | 1 |
| Dezamăgire în preoți | 1 |

Opiniile au fost foarte diverse, mai des s-a exprimat ideea că faptul dacă preotul unește sau nu depinde de persoana concretă și nu se poate generaliza.

* Depinde de preot

*“Mult ține de personalitatea preotului, cât el este de corect, curat, cum se comportă. Preotul într-adevăr poate contribui la consolidarea coeziunii comunității. Dacă parohul propagă valori general umane corecte prin acesta el nu poate dezbina societatea. Preotul și biserica mult contribuie la unitate. Însă sunt preoți care slujesc nu numai lui Dumnezeu, dar și partidelor politice, politicienilor etc. Aceste desigur dezbină societatea.”* **(F, 56-65, urban, st. super, sect. privat, mold)**

*“Din cele mai vechi timpuri preoții au fost considerați oameni intelectuali, învățați. După părerea mea sunt preoți care într-adevăr unesc o comunitate, însă există și preoți care contribuie mult la dezunirea societății, depinde foarte mult și de educația și omenia fiecărui, deoarece preoții sunt și ei oameni.”* **(F, 46-55, urban, st. super, sect. public, mold)**

O altă temă ce a sunat des este cea a politicului. În acest sens avem câteva teme: *Implicarea în politic face rău*, *Biserica să fie departe de politică*, *Implicarea politicului face rău imaginii Bisericii*. Respondenții percep politicul ca ceva rău, ce dăunează Bisericii. Iar atunci când Biserica este implicată în politică, ea dezbină, potrivit participanților.

* Implicarea în politic face rău

*“Cred că biserica și preoții ne ajută să nu ne prăbușim moral definitiv. Când intervine în politică, biserica calcă în străchini.”* **(B, 66-75, urban, st. super,** **sect. privat, mold)**

**8. Comunicare, informare, mass-media**

Mass-media ar putea avea un rol foarte important în formarea și consolidarea coeziunii sociale. De aceea unul din subiectele de discuție a fost modul în care mass-media influențează la moment societatea din Republica Moldova.

Am încercat să evaluăm răspunsurile respondenților plasându-le în trei categorii: mass-media dezbină; mass-media unește; mass-media nici nu unește, nici nu dezbină. Am constatat că aproape jumătate din participanți consideră că mass-media dezbină, un număr la fel de mare consideră că nici nu dezbină, nici nu unește. Nici un respondent nu a menționat că, în general, mass-media din Republica Moldova ar uni societatea.

**Tabelul 17. Mass-media în calitate de factor de dezbinare sau de unitate**

|  |  |
| --- | --- |
| Mass-media dezbină | 24 |
| Mass-media nici nu unește, nici nu dezbină | 22 |

În continuare am încercat să tematizăm opiniile și reflecțiile participanților la studiu în privința mass-mediei și influenței acesteia asupra coeziunii din societatea noastră.

**Tabelul 18. Opinii privind influența mass-mediei în contextul temei coeziunii**

|  |  |
| --- | --- |
| **Denumirea temei** | **Numărul de mențiuni** |
| Mass-media politică dezbină | 10 |
| Mass-media dezbină prin manipulare | 8 |
| Mass-media dezbină | 4 |
| Mass-media nici nu dezbină, nici nu unește | 4 |
| Mass-media unește pe cei cu viziuni similare și dezbină pe cei cu viziuni diferite | 4 |
| Depinde de oameni | 3 |
| Presa nu contribuie la unitate | 2 |
| Mass-media independentă unește | 2 |
| Populația nu are cultura alegerii informației | 1 |
| Mass-media dezbină dacă nivelul de educație al privitorilor e jos  | 1 |
| E necesară cultura informării din mai multe surse | 1 |
| Mass-media dezbină din cauza minciunilor | 1 |
| Mass-media are un mare potențial de dezbinare | 1 |
| Posturile TV dezbină prin politic, iar posturile radio unesc | 1 |

Cele mai multe mențiuni au acumulat temele *Mass-media politică dezbină* și *Mass-media dezbină prin manipulare*. În privința primei teme, respondenții au menționat că mass-media ce este legată de anumite forțe politice dezbină societatea prin dezinformare, minciună și manipulare, prezentare tendențioasă. Încercând să-și consolideze propriul electorat această parte a mass-mediei produce dezbinare față de susținătorii altor forțe politice.

* Mass-media politică dezbină

*“Iarăși sunt cazuri particulare și de multe ori generalizate. În orice caz o mare parte din presă, dar nu toți care este controlată politic are scopul de a dezinforma și dezbină societatea.”* **(B, 16-25, urban, st. super, șomer, mold)**

*“Cu părere de rău mass-media în Republica Moldova, în sfârșit, a deveni ca și în alte țări politizată și promovează anumite valori sau anumite partide. Așadar dacă un outlet, adică un canal promovează partidul X și valorile partidului X. Da, canalul ce unifica audiența și susținătorii partidului X. Altă televiziune promovează alt tip de valori aparține altui oligarh și da, canalul acela unifica și solidarizează susținătoare a altui partid. Dar în același timp aceste două canale dezbină. Deoarece ele critică agresiv un alt partid.”* **(F, 36-45, urban, st. super, sect. public, mold)**

Cei care au menționat tema Mass-media dezbină prin manipulare au evidențiat doar acest caracter al ei, fără să specifice cauzele.

* Mass-media dezbină prin manipulare

*“Mass-media manipulează opinia publică, sunt multe fake-uri, care dezbină populația.”* **(F, 26-35, rural, st. super, sect. public, mold)**

*“Mass media are o influență puternică asupra gândirii colective. Cred că aceasta are tendințe manipulatoare care conduc la o dezbinare a societății.”* **(F, 46-55, rural, med. spec, sect. public, mold)**

În categoria *Mass-media dezbină* au fost incluse opiniile în care respondenții au invocat caracterul de dezbinare menționând diverse cauze și modalități. Câțiva participanți la studiu consideră că *Mass-media nici nu dezbină, nici nu unește* și că aceasta doar informează și nu își pune scop în a uni sau a dezbina societatea. Iar datorită faptului că există mai multe surse de informare omul are posibilitatea de a alege. Alți respondenți consideră că *Mass-media unește pe cei cu viziuni similare și dezbină pe cei cu viziuni diferite*. Astfel, cei care sunt de aceeași viziune aleg să se informeze din aceeași surse media astfel unindu-se între ei. În același timp, față de alte grupuri, ce au alte viziuni, ei devin mai distanți. Mass-media ar intensifica diferențele de viziuni ce există între diferite grupuri de oameni.

* Mass-media dezbină

*“Din păcate, în prezent mass-media mai mult dezbină decât unește. Acest lucru se întâmplă din cauză că mass media își crește funcția hedonistică, distractivă, precum și face partizanat politic în detrimentul funcțiilor de informare imparțială și de educație a cetățenilor. Acest comportament îndreptat împotriva coeziunii cetățenilor este dictat de caracterul egoist al sistemului capitalist de producere.”* **(B, 56-65, rural, st. super, sect. privat, mold)**

* Mass-media nici nu dezbină, nici nu unește

*“În ziua de azi sunt multe surse de informare. Oamenii singuri își aleg informații potrivite opiniilor lor. Mass-media există pentru a informa societatea, dar oamenii singuri aleg să o dezbină sau să o unească . După părerea mea, mass-media nu trebuie nici să unească nici să dezbină, câți oamenii, atâtea și opinii.”* **(F, 16-25, urban, st. super, ONG, mold)**

* Mass-media unește pe cei cu viziuni similare și dezbină pe cei cu viziuni diferite

*“Mass-media unește oamenii dar pe grupuri, deoarece sunt persoane care sunt de acord cu informația pe care o distribuie și sunt persoane care nu sunt de acord, tot timpul vor exista aceste grupuri pentru ca toți avem păreri diferite.”* **(B, 16-25, rural, st. medii, sect. public, mold)**

**9. Manifestări de solidaritate și coeziune în contextul pandemiei COVID-19 și în circumstanțe de supraviețuire**

Un subiect de discuții cu interes sporit pentru întreaga societate la momentul de față este cel al crizei generate de pandemia COVID-19. Am abordat și noi acest subiect în cadrul interviurilor, încercând să aflăm care este impactul pandemiei, asupra coeziunii și solidarității societății din Republica Moldova, în ce măsură s-a schimbat comportamentul oamenilor și ce i-a ajutat pe aceștia să reziste în perioada de carantină.

Am încercat să evaluăm răspunsurile oferite de participanți în ceea ce privește întrebarea dacă a fost sau este unită societatea noastră în pandemie și să le plasăm pe categorii, acolo unde a fost posibil.

**Tabelul 19. Cât de unită credeți că este/a fost societatea noastră în pandemie?**

|  |  |
| --- | --- |
| Mai puțin uniți | 19 |
| Aprecieri ambiguu/neutre | 14 |
| Mai uniți | 12 |

Cei mai mulți dintre respondenți au fost de părerea că societatea din Republica Moldova a fost mai puțin unită în timpul pandemiei. Categoria *Aprecieri ambiguu/neutre* conține răspunsurile în care participanții au afirmat că societatea nu s-a schimbat în timpul pandemiei în privința unității. De asemenea, aici au fost incluse afirmațiile de genul: la început uniți, mai apoi nu; unii uniți, alții nu; unii solidari, alții mai puțin.

* Mai puțin uniți

*“Repet, nu a fost prea unită, societatea, dimpotrivă, a părut mai mult dezbinată: discuții absurde daca cineva crede sau nu crede că există virusul, respectă sau nu regulile de distanțare socială, conflictul intergenerațional s-a acutizat, mesaje agresive și pline de ură, acuzații de tot felul difuzate pe rețelele de socializare etc.”* **(F, 46-55, urban, st. super, sect. public, mold)**

* Aprecieri ambiguu/neutre

*“La început a fost unit deoarece nu se știa ce se întâmplă. Oamenii nu aveau o opinie bine definită. Apoi au început manipulările și falsurile și societatea noastră în Republica Moldova a devenit dezbinată.”* **(F, 36-45, urban, st. super, sect. public, mold)**

*“Putea și poare și fi mai bine, dar a fost o solidaritate neutră. Au fost grupuri de oameni care s-au susținut reciproc, la fel cum au fost și mai sunt oameni care au ignorat legile totalmente și sunt reticenți la suferințele altora.”* **(F, 46-55, rural, med. spec, sect. public, mold)**

* Mai uniți

*“Eu cred că a devenit un pic mai unită, pentru că totuși nevoia unește, și aceeași taxiști care aduceau medicii gratis puteau să se gândească la faptul că ei au rămas fără clienți, și sunt în pierderi, dar ei, vezi că totuși s-au unit.”* **(B, 46-55, urban, st. super, sect. public, mold)**

În cadrul interviurilor am găsit mai multe opinii și reflecții ale respondenților în ceea ce privește coeziunea și solidaritatea în contextul pandemiei. Acestea se pot vedea în tabelul de mai jos.

**Tabelul 20. Opinii privind faptul dacă a fost / este unită societatea noastră în pandemie**

|  |  |
| --- | --- |
| **Denumirea temei** | **Numărul de mențiuni** |
| Respectarea regulilor înseamnă coeziune | 15 |
| Medici uniţi  | 2 |
| A fost unită la început  | 2 |
| Nevoia uneşte | 2 |
| Ajutorul şi susţinerea altora înseamnă coeziune în pandemie | 2 |
| Dezuniţi | 1 |
| Autorităţile locale iresponsabile | 1 |
| Coeziune între neamuri | 1 |
| Oamenii încalcă regulile | 1 |
| Politici ineficiente | 1 |
| Criza COVID-19 - reflecţia societăţii | 1 |
| Lipsă coeziune din cauza scepticismului | 1 |
| Dezunită din cauza falsurilor | 1 |
| Trebuie să fie o poziţie comună din partea autorităţilor | 1 |
| Există două extreme cei care respectă şi cei care nu | 1 |
| S-au intensificat inegalităţile | 1 |
| Cei de la ţară mai puţin cred că există COVID-19 | 1 |
| Frica din cauza ştirilor | 1 |

Putem observa că de cele mai multe ori a fost menționată ideea precum că a respecta regulile de comportament, regulile de igienă, măsurile sanitare este o dovadă a solidarității și coeziunii în perioadă de pandemie.

* Respectarea regulilor înseamnă coeziune

*“Pe perioada pandemiei consider că oamenii oarecum au încercat să fiu uniți și să respecte aceste restricții, dar unii și-au pierdut încrederea în conducerea noastră și desigur, au obosit de aceste condiții. O consecință este creșterea a numărului de infectați care face ca situația pandemică să scapă de sub control.”* **(F, 26-35, urban, st. super, sect. privat, mold)**

*“Societatea a fost și este oarecum unită, deoarece majoritatea oamenilor respectă măsurile de profilaxie, prevenire a pandemiei. Pandemia totuși a însemnat o lecție pentru multă lume care, a înțeles că trebuie să fim mai buni, să ne ajutăm, să ne ferim, să ne protejăm.”* **(B, 16-25, rural, st. medii, sect. public, mold)**

Unul din subiectele de discuție din cadrul acestui compartiment a fost dacă pandemia a schimbat cumva comportamentele oamenilor și în ce mod. Am încercat să analizăm separat cele două aspecte.

**Tabelul 21. Credeți că pandemia a schimbat cumva comportamentele oamenilor?**

|  |  |
| --- | --- |
| Da | 19 |
| Nu | 10 |
| Puțin | 5 |
| Da mult | 4 |
| Nu ştiu  | 1 |

Cei mai mulți dintre respondenți consideră că, da, pandemia a schimbat comportamentele, fără să specifice în ce măsură. Au fost câțiva care au afirmat că a schimbat puțin și câțiva care au apreciat că s-a schimbat mult. Cei care au afirmat că în general nu s-au schimbat comportamentele oamenilor au fost mai puțini.

**Tabelul 22. Modul în care pandemia a schimbat comportamentele oamenilor (teme)**

|  |  |
| --- | --- |
| **Denumirea temei** | **Numărul de mențiuni** |
| A schimbat priorităţile | 7 |
| Oamenii mai distanţi, mai închiși | 6 |
| Oamenii mai fricoși | 5 |
| Mai multă atenţie sănătăţii | 4 |
| Oamenii mai precauţi, mai atenți, mai reticenți | 4 |
| Mai responsabili  | 3 |
| Oamenii stau mai mult online  | 3 |
| Oamenii mai buni | 2 |
| Oamenii mai furioşi, mai agresivi | 2 |
| Întrebări existenţiale | 1 |
| A schimbat comportamentul în ceea ce priveşte respectarea regulilor de carantină | 1 |
| Mai multă frică de infectare | 1 |
| Pe unii a schimbat, pe alţii nu | 1 |
| Familiile vulnerabile au devenit mai sărace | 1 |
| Oamenii au învăţat să lucreze la distanţă | 1 |
| Mai mult timp familiei | 1 |
| Oamenii comunică mai puţin | 1 |
| Oamenii au devenit mai indiferenţi faţă de măsuri | 1 |
| Oamenii mai receptivi  | 1 |
| A evidenţiat calităţile negative | 1 |
| Oamenii mai indiferenţi | 1 |
| Unii în mai bine, alţii în mai rău | 1 |
| Unii mai empatici, alţii mai egoişti | 1 |

Dacă e să analizăm modul în care s-au schimbat oamenii, cel mai des respondenții au indicat schimbarea de priorități, un fel de revizuire a valorilor, a ierarhiei lor. Au început să facă diferența între ceea ce este mai important și mai puțin important, în ce direcție e mai bine de mers.

* A schimbat prioritățile

*“Lumea și-a revizuit valorile, au încetinit din goana prin viață. Până acum eram într-o goană permanentă prin viață. În situația aceasta trebuie de văzut partea plină a paharului, să acordăm mai multă atenție altor componente.”* **(F, 46-55, rural, st. super, auto-angajat, mold)**

Criza pandemică, frica de a nu se infecta și de a nu infecta pe alții, promovarea distanțării sociale i-a făcut pe mulți să fie mai fricoși, mai distanți și mai închiși, mai precauți, mai atenți față de cei din jur și mai reticenți. În acest sens am identificat în răspunsuri trei teme distincte ca sens, dar unite printr-o idee de mai multă separare și distanțare față de ceilalți.

* Oamenii mai distanți, mai închiși

*“Oamenii au devenit mai închiși. Nu se adună, nu se sfătuie. Dacă înainte se mai adunau pe la porți, acum așa ceva nu este. Lumea a trecut online. Vecinii se sună la telefon pentru a cere ceva.”* **(B, 56-65, rural, st. medii, sect. public, mold)**

* Oamenii mai fricoși

*“Comportamentul oamenilor a fost schimbat mult: oamenilor a început sa le fie frică de apropierea fizică cu alte persoane (din motivul infectării), au fost date uitării așa activități ca călătoriile și întâlnirile în grupuri mai mari.”* **(F, 46-55, urban, st. super, sect. public, mold)**

* Oamenii mai precauți, mai atenți, mai reticenți

*“Da, oamenii se schimbă. Aceștia au devenit mai sceptici și mai atenți la cei din jur și la pericolele ce îi pot amenința.”* **(B, 46-55, urban, st. super,** **sect. privat, mold)**

Au fost câțiva participanți care au menționat că criza pandemică i-a determinat pe mulți să fie mai atenți în ceea ce privește menținerea propriei sănătăți și a apropiaților lor.

* Mai multă atenție sănătății

*“Cred că i-a făcut mai atenți la sănătatea lor și a familiei. Probabil că mulți vor avea mai multă grijă să efectueze controale medicale.”* **(F, 26-35, rural, st. super, auto-angajat, mold)**

Câțiva participanți au indicat că oamenii au devenit mai responsabili, iar alții că oamenii au început să stea mai mult în mediul online.

În contextul temei pandemiei un subiect de interes a fost modul în care respondenții au rezistat în perioada de criză, pe ce resurse interioare sau exterioare s-au bazat.

**Tabelul 23. Ce v-a ajutat să rezistați în această perioadă de criză?**

|  |  |
| --- | --- |
| **Denumirea temei** | **Numărul de mențiuni** |
| Familia | 23 |
| Respectarea regulilor carantină | 7 |
| Credinţa în Dumnezeu  | 7 |
| Prietenii | 6 |
| Activităţi profesionale | 6 |
| Speranţa că în scurt timp criza se va sfârşi | 6 |
| Activități resurse | 5 |
| Activităţi pe lângă casă | 3 |
| Frica | 3 |
| Comunicarea cu oamenii | 2 |
| Medicii | 1 |
| Starea materială satisfăcătoare | 1 |
| Viziune pozitivă | 1 |
| Persoana iubită | 1 |

Cei mai mulți au indicat Familia ca sursă de suport, ajutor moral-psihologic, ajutor material. Pe unii i-a ajutat faptul că sunt într-un mediu sigur de familie, împreună cu cei dragi. Alții s-au mobilizat datorită faptului că au o familie de care trebuie să aibă grijă și această mobilizare i-a ajutat să treacă peste criză. Unii respondenți au menționat că faptul de a respecta regulile impuse le aducea o anumită siguranță că nu se vor îmbolnăvi. Alți respondenți au afirmat că le-a ajutat credința în Dumnezeu. Comunicarea și suportul prietenilor la fel a fost menționat. Câțiva respondenți au indicat că le-a ajutat speranța că în scurt timp se va sfârși criza și că totul va reveni la starea dinainte de pandemie. În acest caz gândul că pandemia are un sfârșit i-a făcut să reziste. O parte din respondenți au adoptat un comportament mai activ dedicându-se și punând accent pe activitățile profesionale, activitățile pe lângă casă și diverse activități resurse, gen lectură, sport, hobby-uri.

*“Faptul că am putut face plimbări lungi la Valea Morilor, împreună cu copiii, și au fost lungi ore de timp petrecut calitativ cu copiii – am discutat, am râs, ne-am împărtășit gândurile, temerile, am alergat, ne-am bucurat să descoperim poteci noi în parc. M-au salvat cărțile, lectura. Muzica, aveam zile când mergând pe jos până la școala băieților mei care învață în clasele primare ascultam muzică în câști, lucru de neconceput până la pandemie, pentru că mereu nu aveam timp să merg pe jos, trebuia să ajung cu transportul public sau cu taxiul. Uneori, filmele m-au ajutat să mă deconectez de la stresul zilnic.”* **(F, 46-55, urban, st. super, sect. public, mold)**

*“Cât eram acasă mă străduiam să fac cât mai multe activități, fie muncă fizică, fie citeam, fie făceam sport, mâncare, fie în grădină lucram.”* **(F, 16-25, urban, st. medii, sect. public, mold)**

*“În perioada pandemiei COVID-19 cred că m-a ajutat starea de spirit pozitivă, stilul de viață echilibrat, respectarea măsurilor elementare de precauție (atât personale cât și în instituție), alți oameni responsabili care fac la fel și, principalul - Dumnezeu!”* **(B, 46-55, urban. st. super, sect. public, mold)**

**10. Soluții pentru o societate mai unită**

Respondenții care au participat la investigație s-au expus și în privința eventualelor soluții pentru a spori coeziunea societății din Republica Moldova și perspectivele pe care le are țara. În acest sens în cadrul ghidului de interviu au fost incluse următoarele întrebări:

* *Cum considerați, ce trebuie să se întâmple ca societatea din Republica Moldova să fie mai unită? Ce se poate de făcut ca să avem o societate unita, consolidată?*
* *Cum vă imaginați viitorul țării?*

Am încercat să tematizăm răspunsurile oferite.

**Tabelul 24. Cum considerați, ce trebuie să se întâmple ca societatea din Republica Moldova**

**să fie mai unită?**

|  |  |
| --- | --- |
| **Denumirea temei** | **Numărul de mențiuni** |
| Existența unor lideri buni | 12 |
| O guvernare bună | 8 |
| Schimbarea conducerii | 5 |
| Depinde de fiecare din noi, schimbarea începe de la oameni | 5 |
| Schimbarea mentalității oamenilor | 5 |
| Greutățile, crizele unesc | 4 |
| Avem nevoie de consens la nivel politic | 4 |
| Politicieni mai buni, clasă politică mai bună | 4 |
| Unirea cu România  | 3 |
| O viziune comună asupra trecutului istoric | 2 |
| Educație în această direcție | 2 |
| Oamenii să țină cont de alții | 2 |
| Este nevoie de timp și efort direcționat | 2 |
| Ridicarea nivelului de trai | 2 |
| Concentrarea pe valorile ortodoxe | 1 |
| Valorizarea trecutului istoric | 1 |
| Este nevoie de reformă politică, socio-economică și educațională | 1 |
| Promovarea valorilor și unitatea familiei | 1 |
| Educație mai bună  | 1 |
| Exemplu de la comunitățile mici mai consolidate | 1 |
| O mai mare încredere a cetățenilor față de stat | 1 |
| Revenirea migranților în țară | 1 |
| Activism din partea autorităților de a uni oamenii  | 1 |
| Trebuie să existe o motivație pentru unire | 1 |
| Revenirea tineretului în țară | 1 |
| Integrarea europeană | 1 |
| Credința poate uni | 1 |
| Este nevoie de o idee națională | 1 |
| Să existe mai multă empatie | 1 |
| De a nu diviza oamenii pe diverse criterii | 1 |

Tema cu cele mai multe mențiuni este *Existența unor lideri buni*. Observăm că primele trei teme cu cele mai multe mențiuni sunt legate între ele. Astfel, potrivit multor pentru a face mai unită, mai coezivă societatea din Republica Moldova ar fi nevoie de lideri recunoscuți de toți, capabili să influențeze întreaga societate. E nevoie de schimbat pe cei care sunt la conducere și e nevoie de o guvernare bună.

* Existența unor lideri buni

*“Cum văd eu cum ar fi posibil de unit societatea, asta trebuie să fie, un lider acceptat la nivel de societate, care să aibă idei, și care cuprinde toate păturile societății, ca persoanele să aibă încredere că uite e posibil, dar, dat fiind faptul că noi avem decenii de dezamăgiri, e foarte greu, și nu pot să dau o soluție.”* **(B, 46-55, urban, st. super, auto-angajat, mold)**

* Guvernare bună

*“Consider că o societate unită poate fi numai în cazul unei guvernări “sănătoasă” politic care să poziționeze prioritar interesele populației, nu ambițiile și principiile personale și de partid. Consolidarea societății poate fi numai dacă va fi dirijată de o putere consolidată.”* **(F, 46-55, rural, st. super, sect. public, mold)**

* Schimbarea conducerii

*“Ca societatea din Republica Moldova să fie mai unită populația trebuie să îndeplinească regulile de comportament. Mai întâi în Republica Moldova se cere ca să fie schimbat Guvernul. Ca guvernul care va sta în fruntea Republicii Moldova să fie un guvern apt, inteligent, tehnocrat și să rezolve problemele din domeniul economiei, educației, medicinii, tehnologiilor.”* **(F, 56-65, urban, st. super, ONG, mold)**

Cele trei teme, menționate mai sus, sunt legate de altele două, *Avem nevoie de consens la nivel politic* și *Politicieni mai buni, clasă politică mai bună*. Consensul politic ar aduce după sine mai puțin prilej de dezbinare. O clasă politică mai bună ar face ca aceasta să nu folosească diferențele ce există între diverse grupuri din societate în propriile scopuri, astfel mărind segregarea.

Alte două teme legate între ele și menționate mai frecvent de participanți sunt *Depinde de fiecare din noi, schimbarea începe de la oameni* și *Schimbarea mentalității oamenilor*.

* Depinde de fiecare din noi, schimbarea începe de la oameni

*“Trebuie ca fiecare dintre noi să conștientizeze că totul se începe de la persoana noastră, să fim mai responsabili, mai receptivi, să putem aduce un aport societății în care locuim, prin faptele noastre zilnice.”* **(F, 46-55, urban, st. super, sect. public, mold)**

* Schimbarea mentalității oamenilor

*“Trebuie de schimbat multe: comportamentul oamenilor, stilul de gândire a multora, perceperea valorilor după prioritatea folosirii lor, cultura consumului, atitudinea față de resursele vitale, manifestăm toleranță față de ideile ce ne sunt străine, dar să nu încurcăm lucrurile îngăduința și încrederea oarbă, fără măsură și verificare.”* **(B, 46-55, urban, st. super,** **sect. privat, mold)**

Câțiva participanți au fost de părerea că ne poate uni o criză, un pericol comun. Acestea ar mobiliza întreaga societate de a acționa toți împreună și în aceeași direcție.

* Greutățile, crizele unesc

*“Cred că o nenorocire și mai mare decât pandemia, decât criza economică, politică în care se află societatea noastră... Doamne ferește!”***(B, 66-75, urban, st. super, sect. public, mold)**

Dintre temele cu cele mai multe mențiuni observăm două categorii de răspunsuri, cele care văd că începutul schimbării trebuie să vină de la cei care stau la conducerea țării, comunităților. Ei ar fi cei care pot genera unitatea și coeziunea societății noastre. Altă categorie de răspunsuri se referă la schimbarea ce trebuie să vină de la oamenii de rând, fiecare fiind responsabil de faptul dacă avem unitate sau nu. Predomină, însă, răspunsurile din prima categorie.

Spre sfârșitul discuțiilor respondenții au fost rugați să facă o prognoză în ceea ce privește viitorul Republicii Moldova.

**Tabelul 25. Cum vă imaginați viitorul țării?**

|  |  |
| --- | --- |
| **Denumirea temei** | **Numărul de mențiuni** |
| Viitorul sumbru pentru Republica Moldova | 10 |
| Viziune optimistă față de viitorul Republicii Moldova | 9 |
| Republica Moldova nu se va schimba în viitorul apropiat | 6 |
| Viziune optimistă moderată | 5 |
| Dorința unui viitor mai bun | 4 |
| Viitorul depinde de calitatea conducerii | 3 |
| Viitorul este incert | 3 |
| Va fi unirea cu România | 2 |
| Schimbarea vine de la noi | 2 |
| Se va uni cu România, atitudine negativă față de acest fapt | 1 |
| Dorința ca Republica Moldova să se rupă de trecutul sovietic | 1 |
| Moldova se va debarasa de trecut și se va integra în Europa | 1 |
| Va avea viitor luminos dacă se va întoarce la origini | 1 |
| Dorința ca situația să fie ca cea dinainte de pandemie | 1 |
| Viitorul depinde de generația tânără | 1 |
| Viitorul va fi mai bun dacă oamenii vor fi mai buni | 1 |
| Moldova are potențial | 1 |
| Viitorul Moldovei depinde de situația geopolitică | 1 |
| Viitorul va fi mai digital | 1 |

Analizând răspunsurile oferite am găsit două categorii de răspunsuri cu mai multe mențiuni: pronosticuri optimiste și cele optimiste. Atestăm faptul că respondenții tind să fie în general mai optimiști. Astfel găsim mai multe răspunsuri din categoria *Viziune optimistă față de viitorul Republicii Moldova* împreună cu *Viziune optimistă moderată*. Participanții cu astfel de viziuni consideră că timpurile s-au sfârșit s-au se vor sfârși și va urma o perioadă mai bună în curând. Unii văd Republica Moldova cu un bun potențial pentru dezvoltare. Cei mai moderați tind să fie optimiști, dar sunt mai precauți în aprecieri.

* Viziune optimistă față de viitorul Republicii Moldova

*“În imaginația mea viitorul țării este unul cu multe roade și ar putea deveni o țară vizitată de milioane de turiști. În primul rând vreau să vă comunic că Moldova este țara cu tradiții, cultură bogată și cu folclor dezvoltat. Chiar dacă este una din țările din lumea a treia, populația este civilizată și ospitalieră. Orice oaspete sosit în Moldova se poate simți ca la el acasă, deoarece, la noi în primul rând, pe lângă limba natală se mai vorbesc și alte limbi, deci oricine venit în țara noastră va fi înțeles.”* **(B, 26-35, rural, st. super, sect. public, mold)**

*“Privind generația tânără din care fac parte și eu, cred că Moldova are un viitor promițător încât aceasta generație este ambițioasă, cu caracter, gata sa înfrunte piedici și obstacole. Este o generație ce nu accepta nu drept răspuns. Este generația care este gata sa schimbe lumea.”* **(F, 16-25, urban, st. super, student, mold)**

* Viziune optimistă moderată

*“Eu totuși sunt un optimist de firea mea, și sper ca rațiunea și bunul simț și integritatea va domina, iar până atunci este joaca asta, de-a tradițiile moldovenești, a moldoveanului, alte soluții nu sunt la moment.”* **(B, 36-45, rural, st. super, auto-angajat, mold)**

Cei cu viziuni mai pesimiste desenează un viitor sumbru pentru Republica Moldova, unul de stagnare și înapoiere față de țările din jur, un viitor “neasigurat și anevoios”.

* Viitorul sumbru pentru Republica Moldova

*“Vreau să am o imaginație mai bogată, și să spun că se va schimba spre bine, dar cu realitatea pe care o avem – văd un viitor cam sumbru. Cel puțin cu 10 ani mai înapoiați față de restul Europei.”* **(F, 46-55, urban, st. super, sect. public, mold)**

O parte din participanții la studiu nu se așteaptă la nici o schimbare în Republica Moldova în viitorul apropiat.

* Republica Moldova nu se va schimba în viitorul apropiat

*“În viitorul apropiat nu cred că vor fi mari schimbări spre bine, deoarece trebuie să treacă generații pentru careva schimbări, trebuie să se schimbe toate persoanele care acum stau la conducere, și trebuie de modificat radical sistemul de învățământ, țara nu se va schimba atât timp cât în școli se va preda despre Eminescu în loc de persoane ca Elon Musk.”* **(B, 16-25, rural, st. medii, sect. public, mold)**

*“Nu cred că viitorul apropiat al Republicii Moldova se va schimba la față foarte mult. E cumva o veșnică furtună în pahar ceea ce se întâmplă la noi, iar aceasta zbatere e foarte ridicolă, privită din afară.”* **(F, 46-55, urban, st. super, sect. public, mold)**

Câțiva dintre respondenți nu au oferit pronosticuri privind viitorul Republicii Moldova, dar și-au exprimat dorința ca acesta să fie unul bun. Iar alți câțiva participanți leagă viitorul țării de calitatea conducerii pe care o vom avea.

**11. Concluzii și recomandări**

În urma analizei realizate putem spune următoarele:

* Respondenții percep și definesc coeziunea și solidaritatea mai mult sub un aspect practic și relațional decât cel ideologic sau valoric. Pentru mulți dintre ei atât coeziunea cât și solidaritatea se asociază cu un ajutor reciproc. În același timp, dezbinarea este definită prin egoism și e percepută ca un individualism în care oamenii se gândesc doar la ei, țin cont doar de ei și nu se raportează la ceilalți și nevoile lor. Modul în care respondenții definesc coeziunea și solidaritatea sunt foarte apropiate. În același timp atestăm că ideea de ajutor și implicare este mai prezentă în cazul solidarității. Solidaritatea este văzută ca o implicare activă în relația cu celălalt și e caracterizată prin ajutor reciproc, acordare de ajutor, suport și susținere cuiva, a empatiza şi a fi împreună cu celălalt la nevoie.
* Aproape jumătate dintre respondenți consideră cu nu avem unitate în țară și că aceasta este mai puțină decât a fost cândva. Participanții la studiu evaluează ceva mai pozitiv unitatea la nivel de localitate/comunitate.
* Majoritatea participanților la interviuri au spus că oamenii din anturajul lor ajută pe alții des sau destul de des. De cele mai multe ori este vorba despre un ajutor financiar sau moral. Se ajută mai mult persoanele apropiate între ele. Mai mulți respondenți au remarcat că oamenii se ajută din ce în ce mai des ultimul timp. Atât participanții la studiu cât și oamenii din localitățile lor în caz de necesitate apelează cel mai mult la familie, rude și prieteni.
* Pentru mulți respondenți familia e percepută ca un mediu sigur în care poți primi ajutor și susținere în primul rând. Participanții la interviuri și cei din anturajul lor cel mai des apelează la familie în caz dacă au nevoie de vreun ajutor. Tot familia a fost cea care în primul rând a ajutat respondenții să reziste crizei pandemice.
* Cei intervievați mai puțin apelează la instituții în caz dacă au nevoie de ajutor și mai des la persoane concrete din anturajul lor.
* În general respondenții descriu “moldoveanul” din Republica Moldova ca fiind cetățean al acestei țări, un om gospodar care muncește, o persoană ce ține la tradiții, obiceiuri și folclor. Mai mulți respondenți amintesc de apartenența la etnia română, moldoveanul fiind considerat doar o parte componentă a neamului românesc. Moldoveanul de peste hotare este privit mai mult ca un străin, o persoană mai puțin importantă decât băștinașii, un necunoscut dintr-o țară necunoscută, o persoană care nu vrea să-și facă de rușine țara și obârșia.
* Atunci când spun că sunt din Republica Moldova majoritatea participanților au niște trăiri pozitive față de țară și locuitorii ei, cel mai des este menționat sentimentul de mândrie. Printre trăirile, sentimentele pozitive față de Republica Moldova putem aminti: mândria, satisfacția de a fi originar din această țară, dragoste de popor/țară, respect pentru înaintași, bucurie, sentiment de recunoștință față de oamenii apropiați. Printre sentimentele și trăirile negative față de țară găsim: tristețea, rușinea, insatisfacția, jena, regretul, indignarea, indiferența, incertitudinea.
* Cei mai mulți dintre respondenți înțeleg prin încredere într-o persoană faptul de a putea conta pe ea, de a fi cu cel pe care te poți baza, a ști că vei primi ajutor de la acea persoană, să te bazezi pe cineva predictibil, să ai sentimentul că persoana dată va fi alături indiferent de situație. De asemenea a avea încredere ar însemna de a fi sigur că nu vei fi trădat și că te poți destăinui față de cineva. Fiind întrebați dacă se poate avea încredere în majoritatea oamenilor din Republica Moldova cei mai mulți dintre respondenți au răspuns în cine ar avea încredere și în cine nu sau au înaintat niște limite, până unde poate merge încrederea. Unii au arătat diferite cerințe pentru ca ea să poată apărea. Mai des participanții au indicat faptul că poți avea încredere în cei pe care îi cunoști bine, că încrederea depinde de persoană și că încrederea se formează cu timpul.
* Majoritatea respondenților au indicat un nivel scăzut de participare a oamenilor din localitățile lor în acțiuni de voluntariat. Dintre acestea cel mai des sunt menționate acțiunile de curățenie și salubrizare. De asemenea, deseori se pomenește de acțiunile de binefacere pentru persoanele cu dizabilități și persoanele vârstnice. Potrivit mai multor respondenți tinerii sunt implicați cel mai des în cadrul activităților de voluntariat. Mai mulți participanți indică necesitatea unui lider, a unui organizator, a unor persoane cu inițiativă pentru ca oamenii să se implice. Oamenilor le este greu să inițieze ceva de unii singuri și ei mai ușor aderă la o activitate organizată de cineva sau care este în desfășurare.
* Cei mai mulți dintre participanți au arătat toleranță față de persoanele de alte religii și confesiuni și și-au descris relațiile ca fiind bune. O parte dintre respondenți au apreciat relațiile ca fiind neutre sau și-au arătat dezinteresul față de subiectul religiei în relația cu alți oameni. În privința faptului dacă preoții unesc comunitățile din care fac parte opiniile au fost foarte diverse. Mai des s-a exprimat ideea că faptul dacă preotul unește sau nu depinde de persoana concretă și nu se poate generaliza.
* Jumătate din participanții la studiu consideră că mass-media dezbină societatea din Republica Moldova. Un număr la fel de mare consideră că nici nu dezbină, nici nu unește. Mass-media dezbină prin manipulare, iar cauza cea mai des menționată este cea a afilierii la niște forțe politice.
* Politicul este perceput în general ca un factor de dezbinare. Respondenții au o părere negativă față de implicarea politicului în Biserică și mass-media. Respondenții percep politicul ca ceva rău, ce dăunează Bisericii, iar atunci când biserica este implicată în politică, ea dezbină, potrivit participanților. La fel, mass-media afiliată politic tinde să amplifice diferențele dintre oameni și acest fapt nu duce la coeziune.
* Societatea din Republica Moldova a fost mai puțin unită în timpul pandemiei, potrivit mai multor respondenți. A fi unit și solidar cu alții pe timp de pandemie ar însemna, în primul rând, să respecți regulile de comportament impuse, să respecți regulile de igienă, să aplici măsurile sanitare. Dacă e să analizăm modul în care s-au schimbat oamenii pe timp de criză pandemică, cel mai des respondenții au indicat schimbarea de priorități, un fel de revizuire a valorilor, a ierarhiei lor. Mulți au devenit mai fricoși, mai distanți și mai închiși, mai precauți, mai atenți față de cei din jur și mai reticenți. Oamenii au început să stea mai mult în mediul online.
* Pentru a avea o societate mai unită, potrivit respondenților, ar fi nevoie să existe niște lideri recunoscuți de întreaga populație, capabili să influențeze societatea din Republica Moldova. E nevoie de o bună guvernare și trebuie de schimbat pe cei care sunt la conducere. De asemenea, câțiva respondenți afirmă că avem nevoie de politicieni mai buni, de o clasă politică mai bună și de consens. Consensul politic ar aduce după sine mai puțin prilej de dezbinare, iar o clasă politică mai bună ar face ca aceasta să nu se folosească de diferențele ce există între diverse grupuri din societate în propriile scopuri. O parte mai mică dintre respondenți consideră că schimbarea trebuie să vină de la oameni și că fiecare e responsabil de formarea coeziunii.
* Respondenții deseori menționează importanța existenței unor lideri buni atunci când este vorba despre mobilizarea sau schimbarea societății. Acest fapt este amintit în contextul formării și consolidării coeziunii sociale, precum și în contextul inițierii unor activități de voluntariat.
* Participanții la studiu tind în general să fie mai optimiști în ceea ce privește viitorul Republicii Moldova.

Am încercat să formulăm și câteva recomandări în privința sporirii coeziunii sociale în Republica Moldova. Pentru a avea o societate mai coezivă ar fi necesare următoarele:

* Promovarea în funcții de conducere a unor oameni onești și profesioniști în bază de merit;
* Consolidarea statului de drept în Republica Moldova;
* Promovarea unei identități civice, celei de cetățean al Republicii Moldova;
* Promovarea independenței mass-mediei;
* Din partea conducerii țării, formularea unor mesaje adecvate și echilibrate în privința subiectelor sensibile, ce pot diviza societatea din Republica Moldova;
* Combaterea fake-urilor în privința pandemiei COVID-19;
* Transmiterea unor mesaje clare și coerente în ceea ce privește gestionarea crizei pandemice și adoptarea unor măsuri adecvate situației;
* Sporirea nivelului de încredere în instituțiile statului ar duce la o schimbare pozitivă a imaginii țării în ochii cetățenilor și ar crea prilej pentru consolidarea coeziunii din societate;
* Educarea unui spirit civic la tânăra generație;
* Crearea de condiții favorabile pentru tineret, ca acesta să rămână în țară și să contribuie la dezvoltarea Republicii Moldova;
* Crearea de condiții favorabile întoarcerii migranților cetățeni ai Republicii Moldova, plecați la muncă peste hotare.

**12. Anexe**

**Ghid de interviu individual aprofundat la subiectul coeziunii sociale (apartenență, solidaritate, încredere, participare)**

**Mărimea și structura eșantionului: 52 respondenți:** femei și bărbați adulți, de statut socio-profesional divers, locuitori din mediul rural/urban, grupe de vârstă diverse, vorbitori de limbă română și rusă (origini etnice diverse). Este necesar să nu existe discrepanțe mari între numărul de bărbați și femei, zonele de locuire (rural/urban) și grupe de vârstă.

**Sugestii metodologice:** Cercetătorii se vor axa pe o comunicare în profunzime, pentru a obține o discuție/ analiză în profunzime a subiectelor/ întrebărilor din ghidul de interviu. Cercetătorul/-oarea va pune întrebările în așa fel încât respondentul/a va fi încurajat/ă să dea răspunsuri aprofundate. A se evita răspunsurile scurte. Atunci când respondentul răspunde scurt, cercetătorul va reveni cu întrebări ajutătoare, în care va cere exemple din experiența respondentului/ei; la nevoie, va reformula întrebarea. Cercetătorii pot intervieva și persoane din rețeaua lor de cunoștințe, atât timp cât persoanele respective sunt destul de deschise pentru comunicare cu cercetătorul.

**Text introductiv (pe care moderatorul/ operatorul îl va expune pe scurt participanților)**

Interviul la care vă invit să participați este o sursă de informare foarte prețioasă pentru noi, o echipă de cercetători de la Centrul Sociologie și Psihologie Socială din cadrul Institutului de cercetări Juridice, Politice și Sociologice (Academia de Științe din Moldova). Echipa noastră lucrează în prezent la un proiect de cercetare despre coeziunea socială în Republica Moldova. Altfel spus, vrem să știm cât de unită este societatea din Moldova. Coordonatorul proiectului este dl Victor Mocanu, directorul Centrului Sociologie și Psihologie Socială. Eu mă numesc [*numele operatorului*], cercetător/cercetătoare în cadrul acestui Centru.

Interviul va dura aproximativ 1 oră. Cu permisiunea dvs., vom face o înregistrare audio a interviului. Vom folosi informația din acest interviu doar în scopul cercetării noastre și vom respecta în totalitate confidențialitatea informațiilor (nu vom folosi numele persoanelor și localităților care vor fi pronunțate în acest interviu nici în cercetarea noastră, nici în alte scopuri). Noi ne angajăm cu toată responsabilitatea să respectăm anonimatul și confidențialitatea informațiilor expuse în interviu. Dacă nu sunteți sigur/ă că doriți și puteți participa în acest interviu, puteți întrerupe acum interviul. Vă rugăm în acest sens să citiți și să semnați acordul de participare și consimțământ – sau să ne dați acordul verbal în acest sens.

**Date socio-demografice ale respondentului:**

* Sexul (B/F)
* Vârstă (16-25/ 26-35/ 36-45/ 46-55/ 56-65/ 66-75/ 76-85)
* Mediu de reședință (urban/ rural)
* Nivel de studii (superioare/medii)
* Statut socio-profesional (angajat/ă în sectorul public/ angajat/ă în sectorul privat/ angajat/ă în sectorul non-guvernamental; auto-angajat/ șomer/ă)
* Limba în care a fost desfășurat interviul: română/rusă.

***Introducere***

* În viziunea Dvs. ce înseamnă o societate unită, coezivă? (dar una dezbinată?)
* Cum credeți, cât de unită este/a fost comunitatea dvs.? Dar țara ?
* Prin ce se manifestă/s-a manifestat această unitate? Dați exemple.

***Solidaritate***

* La ce vă gândiți când auziți cuvântul solidaritate?
* Cât de caracteristic este pentru oamenii din anturajul dvs. să dea o mână de ajutor altor oameni când aceștia au nevoie? (*Întrebări de precizare, dacă participantul nu înțelege întrebarea: Cine? Pe cine se ajută? În ce situații?)*
* Dacă vreun om din localitatea dvs. are o problemă cui poate să se adreseze? Care sunt cele mai frecvente probleme cu care se confruntă oamenii din localitatea dumneavoastră si cui se adresează pentru ajutor? *(Exemple – dacă respondentul nu înțelege întrebarea: cineva are nevoie de un împrumut, cere ajutor pentru o problemă medicală urgentă, nu are cu cine lăsa copiii, un bătrân care are nevoie de ajutor pentru a se deplasa, are nevoie de sprijin moral-psihologic etc.)*
* De la cine puteți aștepta un ajutor concret în caz de necesitate (bani, muncă prestată, echipamente...)?

***Apartenență și coeziune inter-grup***

* Dacă v-ar cere cineva să vă descrieți în câteva cuvinte, ce i-ați spune?
* Ce simțiți când spuneți că sunteți din Republica Moldova?
* După părerea dvs., ce înseamnă a fi „moldovean” (în Republica Moldova)? Dar peste hotare?

***Încredere***

* După părerea dvs., ce înseamnă a avea încredere în cineva?
* Unele persoane cred că nu se poate avea încredere în majoritatea oamenilor, alții cred că, în general, se poate avea încredere în oameni în Republica Moldova. Dvs. ce credeți? Dar în oamenii din localitatea dvs. credeți că se poate avea încredere? De ce?

***Participare civică***

* În ce măsură oamenii din localitatea dvs. se implică în acțiuni de voluntariat în comunitatea dvs.? Dvs. personal sunteți implicat/ă în acțiuni de voluntariat? Care sunt acestea? (***Exemple*:** binefacere, salubrizare/curățenie, campanii de informare etc.)?

***Aspecte confesionale: apartenență, coeziune***

* Ce confesiuni religioase există în localitatea dvs.?
* În ce relații sunteți cu credincioșii de alt rit?
* Unii spun că biserica/preotul contribuie la o comunitate/societate mai unită, alții consideră că biserică/ preoții mai degrabă dezbină societatea în Republica Moldova/ în localitate? Dvs. ce credeți?

***Comunicare, informare, mass-media***

* Unii spun că mass-media (TV, ziarele, radio, site-urile de știri) duce la dezbinarea dintre oameni, alții cred că mass-media îi unește. Dvs. ce părere aveți?

***Manifestări de solidaritate și coeziune în contextul pandemiei COVID-19 și în circumstanțe de supraviețuire***

* Cât de unită credeți că este a fost societatea noastră în pandemie? Dați exemple.
* Credeți că pandemia a schimbat cumva comportamentele oamenilor? Dați exemple.
* Ce v-a ajutat să rezistați în această perioadă de criză?

***Încheiere***

* Cum considerați, ce trebuie să se întâmple ca societatea din Republica Moldova să fie mai unită? Ce se poate de făcut ca să avem o societate unita, consolidată?
* Cum vă imaginați viitorul țării?
1. Numărul de respondenți care au menționat tema. [↑](#footnote-ref-1)